url: =Jasuan Beh tangthu atom :: ZOMI DAILY\nposted on 13 November 2014 at 9:14 pm Lomkholna: Article, History\nPu Jasuan Koi pan Piang? Pu Jasuan pen AD 1230 kum Luika khua men a cip hun ma kum nih kum thum pawl in a suak a hihi.Teizang kampau unau sagih te’ kanna pan a mah bek unau in ki mu a, Zomi mipil tampi in zai tak in hong kan toh uh ciang in, unau pasal li a phak lam uh hong mu khia uh hi. Hih thu ko te’ kanna sang in ki cing zaw a hih man in maan zaw ding hi ci in ka sang uh hi.\nPu Jasuan pen Teizang kampau te’ pupi tak2 hi a, tua hun lai in nau zaw innluah ki zang in, Pu Zo pan a ki sim khang tangthu I et ciang in Pu Jasuan pen nau zaw innluah a hihi. Tua a hih man in a inn sung ah zong tanglai vanzat vangilte na nei lai uh hi.\nPu Jasuan a nei lai in a pianna pa in sihsan pah a, tua hun lai mah in a tenna khua Luika mencim hi. A khua zang in bei mang in Pu Jasuan te nuta bek suakta hi, ci in ki ciamteh hi. Pu Jasuan in tagah khat a hih hang in thu ngaihsun thei, mi thahat , mi tahlian leh gaaldo siam mah2 khat a hihi. Banghang hiam cih galdo siam in khua tampi tak na zo a, ki lemna na piang sak in n auk hi. Siah na kai in a tate tawh khang kua dong mang uh hi. Tua ban ah a tate a minthang, a thahat bek tham lo in, maikai thei ding in na pantah hi.\nPu Jasuan pen Pi Ciang Tuang tapa neihsun a hih mah bnag in khan hoih khan pha in mi picing mah mah khat hi ci in ki mu thei hi. Tu ni dong in a suan a khak te zong mitha cing, mi lian vive ki suak hi. A mah pen mi thahat mi cidam a hih mah bang in in, kum 110 bang dam ding in ki ummawh a, 1340 kum pawl in si hi, cih ki ummawh hi.\nBaangzaang ah Pu Jasuan’ Inn kang\nLuika khua pan Baangzaang khua ah Pi Ciang Tuang te hong teng in Pu Jasuan tangval hun madeuh pawl in zan in a inn uh hong kang hi. Pupa khang Sengam pek pan a puak, a kep suksuk uh daakbu leh khibah khempeuh mei in kangtum in, a nu in a nuai a bang in la na phuak hi.\n(a) Von aw ma bang I ki pat in hawm in taan hang e,\n(b) Awh khi cian dal sam tawh kam mei suak aw e. ci in la na phuak hi.\nPu Jasuan in Teizang khua a satna thu\nTeizang khua pen Pu Jasuan in AD1285 kum pawl in a sat hi ding in hi, ci in ki ciamteh hi. Pi Ciang Tuang’ khuasat Baangzaang ah mi tam in innmun logam tuidawn ding ki cing nawn lo a hih man in Pu Jasuan in a tate tawh khuathak khat a sat ding in mun hong zong uh hi. Khua satna ding zong in hong vak kawikawi uh ciang in Teising tampi pona kuampi khat hong tuak uh ah, tua mun pen mite’n lipkhap huai a sak mahmah mun gam simtham khat a hihi. A zing ciang en kik in tui ki cing a hih man in hoih sa in, khuasat pah uh a, na teng pah uh hi.Teising tampi pona mun a hih man in, tua min tap sak pah uh a, Teizang khua ci in na phuak uh hi.\nTeizang mite i cih ciang in pu Jasuan khuasatna Teizang khua ah piang in, a khangkhia khempeuh Teizang mite ki ci in, Teizang kam pau uh hi. Tu hun ciang in Teizang khua pan in a piang mi tampi takte in mun tuamtuam ah teng uhin, a teenna mun zui in Lusei pau, Falam pau, Hakha pau, Tedim pau i cih te zang in, omna mun zui in kampau tuam2 a zang mite sung ah zong Teizang khua pan a paingkhia suan leh khak khempeuh in Teizangmi mah hi veve hi.\nPu Jasuan’ khuasat pih a tapa sagih te’ min;\n7. Khupson hi teng a hi uh hi.\nHih Pu Jasuan tapa sagih te in zi leh ta hong nei ciat uh a, a suan leh a khak tawh a pawlcin semsem uh ciang in, a khua min pua in Teizang nam sagih na ki ci uh hi.\nTeizang Nam Sagih Hongpianna\nHih thu a ki cing zaw leh a ki telzaw in i theihna ding in a masa pen in Teizang cih kammal ih ngaihsun masa phot ding hi. Teizang ih cih leitang in tulaitak Mualbem khua mun hi a, Tua lai mun pen Pu Jasuan in khua hong sat ma in gammin munmin khat a hih hang in, tu in minam min khat a hong suah theihna in a nuai a bnag a hihi.\nPu Jasuan in a tapa sagih tawh a sat Teizang khua ah a tate’n suan leh khak nei in hong khan khit uh ciang in” Kat ate aw lumtawi sagih, teitawi sagih pha na hih man un, Tul sagih in ki khen ding hi uh teh”, ci in a tate thupia hi. Hih hun a ki pan in Pu Jasuan ta sinte, Pante, Kawngte, Zahlangh, Vomlong, Lamkai leh Khupson te in Teizang unau sagih ki ci in tuni dong in a khang a khang in ka ki ciamteh uhhi.\nPu Jasuan pen galhang a hih man in, a tate zong galhang galsiam in dialsan khim uh a gal Makai in pang uh a hih man in midang te in Sinte hang masa, Pante hang masa, Kawnte hang masa, Teizang lusan, Teizang humsan ci in na minthang sak uhhi. A khua uh Teizang khua a hut zawh ban ah khua kiim khuapam ten a ngawn na hu zo a hih man in Teizang khua mi tampi in hong bel uh a Pu Jasuan leh a tate in kuan in siah kai in na mang uh hi.\nPu Jasuann in teizang khua a satna la.\n(a) Nem ngingei kai ngingei e,\nLuntawi kai ngingei e.\n(b) Tual sung sinthu ka lel nin e,\nLuntawi kai ngingei ing e.\n(c) Teitui vontawi tui bnag hen,\nSimlei gamkuam khual hen aw.\n(d) Ka pham nua ah teitui kuam ah\nKa min thei bnag lo hen aw.\n(e) Sinthu ah tun na hing e,\nSia leh pha teitui hing e.\n(f) Sin thupha leh teitui gam zang,\nKa ngaih man a tul hing e.’\n(g) Khua ci peuh a min lo thang e,\nTeitui ka vang khua cing e.\n(h) Teitui ka vang khua nun in nuam e,\nMi za ta tun nu hi e.\n(i) Tun sung suahppi von ngaih tawh,\nTeitui lunmang phung hing e.\n(j) Lumsuang phuhna na vang khua aw e,\nNun khum tawh the ngawn ing e.\n(k) Mimbang pianna gamkuam zilza,\nSinthu vau sawl bang pha e.\n(l) Sinthu vau sawl bang phah tang e,\nA deih lo mi bei sang e.\n(m) Man mah sang e, sat mah sang e\nKa tung ah tuang om lo e.\n(n) Gual tung va bang k tuanna aw,\nZang va bang pil ki sang e.\n(o) Tun tawh lungtup teitui vang khua,\nMi za tam sih bnag zuan e.\n(p) Teitui vontawi kei hing e,\nSing lam hem bnag luai ing e.\n(q) Hawm siam zilza gamkuam ah zam,\nMi zatam ang ah siang e.\n(r) Siah tang kaihna gamkuam zilza,\nA lai ah kamkei hing e.\n(s) Sai babg satna teitui zasum,(300)\nKa vang khua ling nai lo e.\n(t) Ling dimdem ling dimdem e,\nDo vang khua ling dimdem e.\n(u) Khua nunnuam tun tawh te eng e,\nTongdam nemno tawh tee ng e.\n(v) Khua nunnuam leh tongdam nemno,\nTualkhiat ding lai nem ing e.\n(w) Simlei tual tuan za i lai ah,\nGual tung ah tuang masa’ng e.\n(x) Gual tung ah tuang masa’ng e,\nSimlei gamkuam hawl ing e.\n(y) Tam diudeu tam diudeu e\nKhua phei lam tam diudeu e.\n(z) Khua phei lam tam diudeu e,\nDeih teng tui bang a tuna\nHih la pen Sinte, Pante, Kawngte,Zahlangh, Vomlong, Lamkai leh Khupson te tangthubu sung pan a ki la hi a,Pu Jasuan leh a tapa sagih te tawh Teizang khua ah pi Ciang Tuang damlai hi ci in, hih la tung tawn in i thei hi.\nTeizang khua ah Nahnam thumvei a pona.\nPu Zahlangh khan hun sung in a tapa Pu Kawi hang leh Pu Khupson tapa Pu Dak Lam a ki lemlohna hang in Teizang khuami te nangawn khen nih in na ki khen uha, a khua uh na nusia in lal san uh hi. Tua hun laitak in Teizang khua ah kuamah omlo a hih man in gampa nam kim hong po a, tua pen nahnam po a khat veina ki ci hi.\nPu Luh Son amaan hunsung in Teizang khua ah sunphuk natna hong om a hih man in, khua kiim khua paam leh lobuk te ah ki tasan mang a, singkung lopa leh gampa nam kim hong po leuleu hi. Tua pen nahnam nihvei pona ki ci hi.\nPu Jasuan pan a khang kua na Pu Suan Hau khan lai in, gal leh sa sim in lobuk ah sawtveipi a om kal un Pu Kaih Mang khua ah na ciah hi. Pu Suan Hau a ciah ciang in,” Kei hausa siahkai hi’ng,” na ci hi. Pu Suan Hau in thusia lasia a deih loh man in na nial nawn lo a, Teizang khua ah Pu Kaih Mang siahkai hong suak pah hi. Hih hun a ki pan Pu Jasuan tu leh ta te siahkaih hun hong bei hi ta hi. Pu Kaih Mang in Teizang khua ah a saihkaih hun sung in Pu Suan Hau siahkaih teng zom to hi.\nPu Suan Hau siahkaih ngei innsa liang, gamsa liang ,miim leh taang te ban ah zutaak sa leh aktui aktak a ki pan a lak tak ciang in khuapih te in thuakhak sa mah2 uh hi. Tua hun laitak in pawlgal in sim thei zel a, khuami te in “Kaih Mang in do hen,” ci in kua man huhnuamlo in lobuk lam ah taisan mang uh hi. Tua hun a ki pan Teizang khua ah gam pha mah2 a, nahnam thum vei a po hun ki ci hi. Hih hun lai tak in gal leh sa tam a hih man in sim leh mal ah ki lalsan mang hi.\nPu Jasuan ta Teizang Nam sagih te’ ki ciaptehna\nPu Jasuan ta Teizang nam sagih te’ ki ciaptehna in hi bnag a nuai a bnag a hihi.\n1. Pu Dak Lam in Inn lianpi khat lam a sangkil asgih nei sak in a sung ah tap mun sagih ah na deng hi.\n2. Pu Sathoih phuisamna leh a van zatte ki bang hi.\n(a) Sanak sagih. (A guh hi lo in a pangsa khutpi ciacia hi.)\n(b) Meilah mal sagih.\n(c) Bepi tang sagih\n(d) Siing leem sagih\n(e) Gatang sagih\n3. Taang hawmna ah zubel khe nei sagih zang in Pu sagih teng zu luup in, apeeng ding in gamsai phut uh hi.\n4. Salu suanna ah zu nunna te ki banghi.\n5. Samual suanna ah Pu Jasuan min lo in, “Jasuan tu”, ci in thau lawn uh hi.\n6. Sakhulot phuisamna te ki bang hi.\n7. Khuabiak phuisamna ah Jasuan ta sagih teng a min ki lo kim hi.\nPu Sinte Tangthu\nPu Sinte in Pu Jasuan tapa sagih lak pan a u pen hi a, a Pu Jasuan a sanggam Pante, Kawngte,\nZahlangh, Vomlong, Lamkai leh Khupson te tawh Teizang khua a sat khat a hihi. Pu Sinte in a sanggam Pante leh Kawngte tawh Khualui khua sat in inn na tuan uhhi. Khuailui khua ah a om lai in gam leh leitang hoih a hih man in khawhsa kham in khawi leh vulh te tawh nuamsa in hong om ciang in mi tampi in hong bel uhhi. Khua nuam khua minthang khat hong suak a hih man in tua lau ah mang in siah na kai hi.\nTua hun laitak in Pu Sinte in sial hau mahmah a sial a khawk in na khawi hi. Sialkhawk dia a kaihnop ciang in khuapih tangtha zawn in na bawl hi. Tuni dong in Teizang gam ah Pu Sinte sial khahna lampi kuak ki mu thei lai hi. Khualui khua pan in Pu Sinte leh a tate in Bual khua sat uh hi. Bual khua ah khawi leh vulh, neih leh lam kicing in nuamsa uh a hih man in a nuai a bang in la na phuak uh hi.\n(a) Ka sau dawh in tam na e, Bual khua dawh in tam na e.\n(b) Min leh sawm tang ka tuang lam aw, Bual khua dawh in tam na e.\n(c) Kasau dawh in tam na e, Bual khua dawh in tam na e.\n(d) Kasau dawh in tam na e, vaivut a suaksa maw, Bual khual a sau phei sa’ng e.\nPu Pante Tangthu\nPu Pante I Pu Jasuan ta pasal sagih lak ah a nihna hi a, a pa Pu Jasuan leh a sanggam Sinte, Kawngte, Zahlangh, Vomlong, Lamkai leh Khupson te tawh Teizang khua satna ah makai khat a hihi.\nBeh tangthu pawlkhat te ah Sinte, Pante ta ci in a atna a om hang in, tangthu kan te in Sinte, Pante, Kawngte cihte pen Jasuan ta Teizang nam sagih sung ah unau khat ahihna uh thei kha lo in at uh hih tuak hi.\nTeizang mite ngeina nau zaw innluah a hih man in Pu Pante in a u Sinte leh a nau Kawngte tawh a mau thum teng in Teizang khua pan in Khualui khua sat in inn tuan uhhi. Khualui khua ah a om sung in gam leh leitang hoih mahmah a hih man in a khawhsa te uh kham in nuamsa mahmah uhhi. Neih leh lam khawi leh vulh n ate k icing in om uhhi. A sanggam te Pu Sinte leh Pu Kawngte tawh Khualui khua uk in thahat mahmah uh a hih man in a unau thum un minthang khawm uhhi.\nHun khat ciang in Khualui khua ah kialpi hong tung a Sinte, Pante leh Kawngte a unau thum un ong ki khen mang a,sim leh mal ah hong lal mang uhhi. Mizogam Saiha khua ah Pante a ki ci mi khat om a, tua pa kiang ah “ Pu aw banghnga in na min Pnate ci na hiam?” ci in a ki dot ciang in “Ka nam min ka beh min hi” ci in na gen hi. Tua a hihman in ih pu Pante khang a lal teng pen Kawlgam sung ah omlo zaw uh a, India Mizogam ah om zaw a hih man in a khang uh ki kan zo nawn lo hi.\nPu Kawngte Tangthu\nPu Kawngte in Pu Jasuan ta pasal sagih lak ah a thumna hi a, a pa Pu Jasuan leh a sanggam Pu Sinte, Pante, Zahlangh, Vomlong, Lamkai, Khupson te tawh Teizang khua a sat cil in makai khat mah hi a, Teizang khua phuisamna sung ah hang masa a thumna Pu Kawngte a hihi.\nTeizang mite ngeina ah nau zaw inn luah a hih man in Pu Kawngte in a u Sinte , Pante tawh Teizang khua pan in Khualui khua saat uh a, inn na tuna uh hi. Khualui khua a om suang in leitang hoih mahmah a hih man in a khawhsa uh kham in nuamsa mah mah uhhi. A sanggam te Sinte leh Pante tawh Khualui khua uk uh a, thahat mahmah a hih man un a unau thum un minthang khawm uhhi. Hih Khualui khua pan taang ngaanhuanna hang in kialpi tung a, a sanggam teng tawh sim leh mal ah hong ki khen uhhi.\nPu Kawngte leh a tate in Khualui khua pan a pa Pu Jasuan leh a naute Zahlangh, Vomlong, Lamkai leh Khupsaon te omna Teizang khua hong zuan kik uhhi. Teizang khua ah sawtveipi tak hong om khit uh ciang in Pu Kawngte pan khang kua na Pu Ngak Lam in AD 1856 kum in Teizang khua pan in Salap(Lamzang) khua ah a tu a tate pawlkhat tawh hong teng uhhi. Salap khua ah Pu Ngak Lam in a zi pi Hel Vung(Man Tuang) tawh tapasal guk na nei uhhi. Pu Ngak Lam tu Pu Eng Khual in Salap khua ah siampu na sem hi. Ni khat Pu Eng Khual in ai a san aleh hoihsa lo a, “Salap kkhua ah nupa khan ki tul lo ding hi,” ci in khualal ding hong vaihawm hi.\nTua hun a ki pan Pu Kawngte suan khempeuh in Salap khua pan hong lal khia uh a, innmum logam ngak ding innkuan thum nusia in a dang teng Muizawl, Tongsial khua te lal in tawmvei teng uhhi. Tua hun laitak a Tongsial khua pen tulaitak a Tongsial khua nuai gun taw lam pian hi a, tua khuamunlui ah Pu Lam Sel ta a tenlai un Pu Lam Sel innmun in luinak(phillui) lam hi a, Pu Lam Sel in a innmun ah haipi tang khat thuh in po pahhi. Tua haikung khan hoih khanpha in tuni dong po lai hi. Tu laitak in tua haikung a bul pan in pasal thacing mahmah nih in ki kawi zo lo a, pi nga pi gukna mun ah a kim lian in kaa nih pha hi.\nPu Kawngte pan khang 11 na Pu Lam Sel makai in gam hoih mun hoih ong zong kawikawi uh a, Muizawl leh Tongsial te ah lungkim zo lo in ,AD 1985 kum in Buanli khua na saat uhhi.\nPu Zahlangh Tangthu\nPu Zahlangh in Pu Jasuan tapa li na hi a, a pa leh a sanggam teng tawh Teizang khua a sat pu khat a hihi. Teizang ngeina nau zaw inn luah a hih mah bang in in suan leh khak tanu tapa hong neih tak ciang in Teizang khua mah ah inn tuan in teng hi. A sanggam Sinte, Pante, Kawngte hang masa thum teng hong om nawn loh ciang in Pu Zahlangh in Teizang khua leh khuakiim khua paam teng hong in gal makai na sem hi. Pu Zahlangh in tapa Pu Kawi Hang bek nei a, Pu Khupson in zong tapa Pu Dak Lam khat bek mah na nei hi. A mau te gel pen pa unau a hih mah bang un ki it in ki khawl uh hi.\nPu Vomlong Tangthu\nPu Vomlong pen a pa Pu Jasuan tapa nga na hi a, a sanggam dang teng mah tawh Teizang khua na sat khawm uhhi.\nPu Vomlong suan leh khak te pen Teizang nam sagih te lak ah a ci tawm pha diak pawl uh hi a, hunk hat lai in tulpi pa khat in tualbiak phuisamna khat ah,” Vokpi khat sa khamkhop inn sagih pha in hong siam in ,” ci in na phuisam kha ngei hi. Tua phuisamna tawh ki zui in inn sagih bek mah pha tawntung uh a khang sawm dong inn sagih bek mah pha tawntung uhhi.\n1936 kum Pasian thu hong tun tak ciang in Tapidaw sung ah ki lut ciat a, Pasian thu tawh a ki nuntak ciang in dawi in hong uk thei nawnlo a hih man in, inn sawm a sim in khang toto a tu ciang ciang Vomlongh suan leh khak pen inn 50 phata uh hi. Mualbem , Zangtui, Leisan, Suangzang, Phualbung, Tamu leh Dakdung khua te ah na teng uhhi.\nPu Lamkai Tangthu\nPu Lamkai in a pa Jasuan tawh Teizang khua na sat uhhi. Pu Jasuan ta lak pan a gukna a hihi. Lamkai phungsung pan in hun khatlai in Pu Soi Tuang in tapa nih nei a, a upa Pu El Vum hi in, a nau pa Pu Tawi Vum a hihi. Teizang ngeina ah nau zaw inn luah a hih man in Pu El Vum inntuan hi.\nKhatvei Pu Tawi Vum in sialpi khat a neih sun a ki khahzauhna pan in hong pai in a upa vokkuang a vokan na nek sak hi. Tua pen Pu El Vum hehlua a hih man in a teipi tawh na sutlup sak hi. Pu El Vum zong a zingsang khuavak ma in va hawh a,”Na sialpi uh ka inn nuai vokkuang ah anne in thangdal ne kha hiam na si hi,” ci in va gen hi. A naupa Pu Tawi Vum in zong “ Sial khat nei a si cih pen sial neilo ding cihna hi, lungkham kei in ih tanu te sam in bawlni.” na ci hi.\nKhua hongvak ciang in a naupa Pu Tawi Vum in sial en in va pai a, “na u pa’n a tei tawh a sutlut hi,” na ci hi. Pu Tawi Vum a sial a gei pan a va et ciang in teipi ma mu a hih man in hehlua in ciah vingveng hi. Tua sialsa pen Pu El Vum te innkuan bek in bawl uh a, tua a ki pan in tuni ciang dong Pu Lam Kai bangkua saung ah tul nih in na ki khen uhhi. Tua hun a ki pan in tul ki gawm zo nawnlo uh a, tu ni dong in El Vum suan leh Tawi Vum suan ci in ki khen lai uh hi. A mau gel unau in nidang in Teizang khua ah tulpi nasem uhhi.\nPu Khupson Tangthu\nPu Khupson in Teizang khuasat Pu Jasuan sungpan ta pasal sagih lak ah a nautum pen a hihi. Teizang ngeina nau zaw innluah a hih man in Teizang khua ah a pa innpi na luah a, siah na kai hi. Pu Khupson pen mipil, miciim leh a thukhual mahmah khat a hih man in a ma khan a ma siahkaih hunsung in hi bang in na ki gen hi.\n1. Pu Khupson gilpi thuak kua pha.\n2. A sin thuap thum pha.\n3. Khaupi thuap kua pha, zupi thuap kua pha na ci uhhi.\nA cihnopna ah Pu Jasuan khang pan Pu Suan Hauk hang dong khang kua mangin siah kai uh a cih nopna a hihi. Tua khang kua diah kai te in\n1) Pu Jasuan\n2) Pu Khupson\n3) Pu Dak Lam\n4) Pu Luh Son\n5) Pu Sel Kim\n6) Pu Zom Lam\n7) Pu Lam Kip\n8) Pu Luh Suan leh\n9) Pu Suan Hau te a hi uhhi.\nJasuan Beh Inn phazah leh Mi phazah.\nPhung Inn Phazah Mi Phazah\nSinte 69 200\nPante 0 0\nKawngte 513 2421\nZahlangh 330 1499\nVomlong 82 351\nLamkai 131 706\nKhupson 509 2958\nAvekpi 1634 8135\n1. Hih ki simna pen 2004 lai a ki sim hi.\n2. Hih Jasuan Beh tangthu tom pen “Jasuan Beh Teizang Nam Sagihte’ Khang Tangthu” Bu sung pan a ki tomlak hi.\n3. Tua Laibu sung ah laimai 13 na pan 56 na ciang a ki tomlak hi.\nPrevious: Zomi te a ding 80-20 Rule ~ Mungsen\nNext: Minam vai tawh kisai kuppihna ~ Pau Khat Suan


timestamp: atn

url: =LESSON 10 Aug 28 – Sep3 ~ MUC\nLESSON 10 Aug 28 – Sep3\nAdmin 11:33:00 PM Articles, Sabbath School Lesson\nTu Kaal Sung Sim Ding:Pian. 1:26, 27; Pian. 9:6; 2 Pet. 2:19; Rom. 6:1–7;\nPai. 19:6; John 5:7–16.\nKAMNGAH: “Ni guk sungin nasep kizo ding a, ahih hangin a ni sagih ni pen a thupi tawlngakna Sabbath, a siangtho kikhopna ahi hi. Note in tua ni-in na na sem kei ding uh hi. Tua pen note’ tenna khempeuhah Topa a dingin Sabbath ahi hi (Siam. 23:3).\nNi sagih Sabbath tawlngakna kisam sam nawn lo hi, ci-in mi tampi in Sabbath nial uh hi. Jesuh in Saturday ni panin Sunday ni-ah khel hi; Jesuh in Sabbath beisak hi, ci uh hi. Paul in zong ni sagih ni panin Sunday ni – Thawhkikna zang zaw hi, ci uh hi. Jesuh in eite Sabbath tawlngakna hi; Ama sungah tawlngakna i ngah nakleh ni khat peuhpeuh tawlngak ni a zat ding kisam nawn lo hi, ci uh hi. Bangbang i gen zongin i gen thute a nial mi tampi om ding hi. Ni sagih tawlngakna in vantung tun nading lampi hong tunpih ding hi. of course, there will always be the argument, strange as it is, that by resting on the seventh-day we are somehow seeking to work our way to heaven. Lamkhat panin Khristian tampi in Sunday ni a hi a, ni khat peuhpeuh tawlngak ni hi thei hi; a thupi in ni hi lo hi; tawlngakna hi, ci uh hi.\nSeventh-day Adventist-te in ihih leh Pasian Thukham Sawmte leh Thukham Li-na in, thukham a dangte – thukham nga-na, gukna in vantung gam hong tunpih ding hi lo hi.\nTu kaal sungin Sabbath thupiak sunga Pasian hong piak tawlngakna leh bang hangin tua tawlngakna in thupi hiam cih thute i pulaak ding hi.\nThukham Sawmte lakah thukham li-na bek in “phawk in” cih kammal pulaak hi. “Guktak loh ding phawk in,” “Deihgawh loh ding phawk in” kici lo hi. Sabbath ni na siangthosak ding phawk in” cih bek om hi.\nPhawk cih thupiak in a beisa thute leh a piangkhinsa thute pulaak hi. Phawk cih thu in a beisa hun tawh kizopna nei hi. “Sabbath ni a siangtho-in zat ding phawk in” cih thupiak in nate kipatcil Piansakna ni sagih hong hilh hi.\nPian. 1:26, 27 leh Pian. 9:6 sim in. Bangzahin mihing in manpha-in Pasian bawlsa na ganhing, singkung lopate tawh kibatlohna bang thu hong hilh hiam? Tua hi-in bang hangin tua kilamdanna i tel ding thupi hiam?\nPiansakna thu i phawk ciangin eite in Pasian lim leh meel sun a hong kipiangsak ahihna thu leh a dang piansaknate tua bangin kipiangsak lo hi, cih hong hilh hi. Mihing in ganhing tuamtuamte tawh DNA kibatpih nei phial taleh mihing in piansak nuntakna nei khempeuh lakah kibatpih nei lo-in a tuam vilvel piansakna ngah hi, cih hong hilh hi. Mihing in zawng ahih keileh ganhing khat panin a piang hi lo hi. Pasian lim le meel suunin hong kipiangsak ahih manin piansaknate khempeuh lakah mihing tawh a kibang bangmah om lo hi; na dangte tawh kibang lo-in a kipiangsak hi.\nKoi bangin mihing kipiansakna thu in piansak nate tawh i kizopna pulaak hiam? Pian. 2:15, 19.\nPasian in hih leitung a piansak hi-in, piansak nate a kemcing dingin mihing tungah masuan hong pia hi. Eite in “piansak nate tungah ukna” nei dingin hong kikoih hi; nate tungah ukna nei cih ciangin i ut bangin nate tungah gamta thei ding hi, cihna hi lo hi. Pasian in nate a kep bangin eite in a kemcing ding ihi hi; Pasian in nate tawh kizopna a neih bangin eite in zong nate tawh kizopna nei ding ihi hi. Mawhna in na khempeuh susia hi; ahi zongin hih leitung in Pasian bawlsa hi; nate susia dingin phalna hong kipia lo hi. A diakdiakin midang khat siat nading bangmah bawl lo ding thupi hi.\nSabbath in Pasian in Piangsakpa hi, cih a pulaak banah kimlepaam nate kepcingzia ding bang hong hilhbeh hiam?\nSuahtakna Hangin Nuamna\nI pulaaksa om bangin Sabbath in piansak nite a pulaak hi bek hi lo hi. A nihvei-na Thukham Sawmte a kipulaakna-ah Moses in Israelte in kum 40 sung sehnel gam sung a khualzinnate uh pulaak hi. Hih munah piansakna thu siksanin Sabbath tawlngakna thu kipulaak nawn lo-in, Egypt gam saltanna leh sila hihna panin suahtakna hangin Sabbath tawlngakna thu na gen hi (Thkna. 5:12–15). Tu-in eite in Egypt gamah sila leh saltang ihi kei hi. Ahi zongin saltanna leh sila hihna nam tuamtuam i tuak kha thei hi.\nTuhunin koi bangin sila leh saltannate i tuak kha zel hiam?Pian. 4:7, Hebrews 12:1, and 2 Peter 2:19 sim in.\nSabbath in sila leh saltanna nam khempeuh panin suahtakna hangin lungdam ni ding hi. Sabbath ni-in eite in mawhna sila panin suahtakna hangin lungdam ni ding hi. Tua suahtakna in eimah leh eimah a suahtak hi lo-in Pasian vangliatna in a hong suakta-sak hi zaw hi; tua suahtakna upna tawh i ngah hi. Hih suahtakna in mihingte tha lawh theih hi lo hi, cih hong kihilh hi. Israelte in Egypt panin a paikhiatma-un innkuam tungah sisan a tat uh ciangin ta upate in sih nading panin suakta uh hi (Pai. 12). Tua bang mahin eite in zong Tuuno - Jesuh sisan hangin mawhna sung pan suahtakna ngah ihi hi.\nRomans 6:1–7 sim in. Paul in Sabbath ni-a hong kipia thute tawh bang thu kizopna pulaak hiam?\nThuhilhkikna 5:15 sungah “15Egypt-ah nasemin saltang na hihna uh le tua lai panin Topa na Pasian un a vangliatna khut le a thahatna tawh hong paikhiatpihna na phawk ding uh hi. Tua ahih ciangin Sabbath ni na tan’ ding uh Topa note’ Pasian in thu hong pia hi. Israelte in hih thu a phawk nadingun kihilh phapha hi. Pasian vangliatna leh Ama hatna in amaute honkhia hi. Taksa saltanna sangin a lian zaw mawhna sila hihna panin a hong honkhia Khrih vangliatna leh Ama nasepnate a phawk dingin thu kipia hi lo hiam?\nHih thupiak in Pasian hong hotkhiatna sungah tawldamna i ngah theihna in Ama vanglian khut in a sepna hang hi, cih i phawk ding hong hilh hi. Ei le ei hanciamna tawh diktansakna ngah ding hanciamna panin suahtakna i ngah hi. Pasian in eite hong Piangsakpa hi-in Amah mah in eite hong bawlpha kik ding hi; tumah mahin zong i sungah na hong sem ding i kiphal nakleh, Amah in mawhna sila panin hong honkhia thei hi, muanna a hong guan hi.\nMawhna sila sungah a nungta na hi hiam? Koi bangin mawhna sila panin suahtak nading Jesuh sungah kamciam a hong kipia khin nuntakpih ding na hiam?\nZin leh Lengla\nPai.19:6 sim in. Nidang Israelte dinmun bang hong hilh hiam? ( 1 Pet. 2:9.)\nIsraelte in Egypt gam panin sapkhiat ngahin Pasian tawh thuciam bawl mite hi. Amaute in tua thuciam tungah a cihtak nak uhleh, amaute tungtawnin leitung mun khempeuhah lungdamna thu kizel ding hi. Pasian in a tuam vilvelin amaute kem hi, thupha pia hi; tua bang mahin amaute in a tuam vilvel masuan nei uh hi.\nPai. 23:12 sim in. Bang thupiang om hiam? Pasian in Israelte banah namdangte bangci muh hiam?\nLeitung mihing khempeuh adingin a hong kipia Sabbath pen mi tampi in phawk lo uh hi. Tua bang mite in Pian. 1-2 siksanin Jewte ading bek hi, ci uh hi. Tua bang ngaihsutna in Lai Siangtho tawh kituak lo hi. Pasian in mihing khempeuh ahong bawl ahih manin mihing khempeuh in Sabbath tawlngak ding ahi hi.\nSabbath in eite tungah bang limcinna nei hi, cih i phawk ding kisam ahih mah bangin midangte tungah Sabbath in bang thu pulaak hiam, cih thu zong i phawk ding kisam hi. Eite hong Piangsakpa leh eite hong Honpa sungah tawldamna leh Amah tawh kizopna hangin Pasian in eite hong itin eite adingin a sih mah bangin Amah a thei lo mite zong itin amaute adingin zong sihna thuak hi, cih i phawk ding hi. I gensa bang mahin (Pai. 20:10, Thkna. 5:14), nasemte, zin leh khualmite akipan ganhingte dongin Sabbath ni tawlnga ding uh hi.\nIsraelte tawh thuciam a bawl Pasian a thei kha lo namdangte in zong Sabbath ni tawlnga-in nopsakna ngah ding uh hi. Mihing bek hi lo-in ganhingte in zong bawlsiatna, nenniamna a thuak ding hi lo hi. Nipi kaal khat hong tunsim Hebrew mite in namdangte mah tawh kibangin Pasian piansak mite ahihna uh phawk ding uh hi; midangte neih khak loh hamphatna leh nopna nei hi mah taleng, amaute tawh kibangin mihing ihih manin amau tawh kizopna-ah zahtakna leh mihing manphatna siksanin kizop ding kisam hi.\nKoi bangin Sabbath na tawlngakzia in Sabbath a um lo mite adingin thupha suak thei ding hiam? Cihnopna-ah koi bangin Sabbath tawlngak in midangte tungah teci hi ding hiam?\nMi Huhna in Pasian Sabbath Pahtawi-na Hi\nThukhun Thak hunlai-in biakna makaite in Sabbath ni hong tun ciangin limtakin tawlnga uh hi. Sabbath ni siangtho takin a tawlngak nadingun pelh ding thukhun leh zuih ding thukhun tampi nei uh hi. Tua thukhunte lakah khauhual khih lo ding phel lo ding, puan phel lo ding, meikuanglai tuibuak lo ding, vanpuak nei lo ding a, ahih keileh a kiciangtansa om zahval lampai lo ding cihte kihel hi.\nJesuh tungah bang mawhsakna thu hong tung hiam?John 5:7–16.\nBiakna makaite in Jesuh in nalamdang bawlin cinate in damna a ngah uh mu gige napi-in damna ngah mipa in Sabbath ni-in a lupna puak amuh uh ciangin mawhsak uh hi. Jesuh in hih ni thupi Sabbath ni tungah ukna nei Topa ahihna thei lo-in, amau bawltawm thukhun tuamtuamte limtak zuih ding thupi ngaihsut zaw uh hi (Mark 2:28). Amaute bangin eite in zong i bawlthawm thukhun tuamtuamte tawh i khialhkhak loh ding kisam hi.\nKoi bangin Isaiah 58:12–14 in Sabbath ni tatzia khawlzia ding lam hong lak hiam?\nPasian in Amah i biakna-ah a hawmpi-in bia ding leh kineihkhemna tawh bia ding deih lo hi. Amah in nawlkhin thuakte, simmawh thuakte panpih a, khat le khat a ki-it hong mu nuam hi. Isaiah in hih thu kitel takin hong hilh hi. “Sabbath palsat loh nadingin na khe na kep a, ka ni siangtho ni nang nopsak bangin zang lo-a, Sabbath ni a deihhuai ni leh a pahtawi huai Topa ni siangtho hi ci a, nang deih bang zui lo-in nang nopsak bangin gamta lo a, na mot paupau kei leh tua ciangin Topa sungah lungnopna na mu ding a, leitung a sangnate ah hong khaangto-in na pa Jacob leitang luah-in kong vak ding hi, Topa kam in cikhia hi”(Isa. 58: 13, 14).\nEima si le sa “nopsak” “eima deihna” cihte in Sabbath sianthona siasak hi” (Isa. 58:13). Mihing in sep dingin a geel thute in Pasian Sabbath ni tawh kituak lo hi. Cimawh gentheite huh a, singim lunggimte, gilkial dangtakte huhin guaktangin a omte puansilh pia-in, khuamial sung om mite honkhia ding i phawk kha kei hi. Sabbath hong tun ciangin eima nopsak nading zong lo-in, midangte nopsak nading leh, eima kitangsapna sangin midangte kitangsapna huh ding hi zaw hi.\nPasian Mi I Hihna Limcing\nLeitung Galpi Nihna-lai German galkapte in England gam zo gawp dingin lamen uh hi. Ahih theih bangbangun kigalgingkhol uh hi. Tuipi gei khuate-ah kulhpi tuamtuamte zong bawl uh hi. Lampi hoih tampi om ahih manin galte in noptaksa-in galdo thei uh hi. Tua hangin mun tuamtuamah galvilna, lampi khakna bawl kawikawi uh hi. England gam makaite in a lamdang takin na khat hong sem uh hi. Galte do-na zekai ding leh buaisak dingin, meileng lampi gei-a lamhilhna tuamtuamte hemkhia uh hi; lampi ciaptehnate (road signs) susia uh hi. Suang tung leh inn tunga kikoih ciaptehnate kisusia zo lo ahih manin, a kimu thei lo dingin khuhna khat nei uh hi. Ciaptehnate in thupi hi. Tuate in lamlakte hi; lampi kitheihna khat hi. Global Position System a kizatma-in khualzinna-ah gamlim leh lampi ciaptehnate kizang hi.\nSabbath in bang ciaptehna hiam? Pai. 31:13, 16, 17 sim in. Koi bangin Pasian thukham kip tawntung hi, ci-in a um eite in tua thute nuntakpih thei ding i hiam?\nPai. 31 sunga thute in nidang Israelte tungah kipia hi; ahi zongin Khrih sunga om eite in Abraham suanlekhak ihih manin tua kamciam gamhluah mite ihi hi (Gal. 3:29); tuhunin Sabbath in Pasian leh a mite kikal ciaptehna khatin om hi. Sabbath in Pasian tawntung thuciam, a kiptawntung a mite a ciaptehna hi (Pai. 31: 16, 17). Hih ciaptehna in Amah in eite hong Piangsakpa, i Honpa leh hong Siangthosak Pa hi, ci-in i theih nadingin hong huh hi. Mangngilh thei baih ihih manin nipi kaal hong tunsimin Sabbath in tua thute hong phawksak laan kikhai tawh kibang hi.\nPasian Sabbath in tatsat lo-in i kipaticilna, i suahtakna, i tun nading mun leh nawlkhin thuakte leh nenniam thuakte tungah i masuan hong phawksak hi. A taktakin mihing in Sabbath a vazuan ihihna sangin Sabbbath in nipi kaal khat hong cinsim, eite in kua hi-a, kua in hong bawl a, hong Bawlpa in ei adingin bang nasem a, a tawpna-ah Amah in i teen nadingin vanthak leh leitung thak a bawl ding hi, cih Sabbath in hong hilh hi.\nA siangtho Pasian in Amah tawh thuciam a bawl dingin eite hong sam hi; hih thuciam in Piangsak Pa leh Honpa in Ama piansak mihing tawh kizopna a hong bawl hi. Nipi kaal khat hong tun ciangin Pasian thupiakna leh Ama thuneihna om bangin eite in Khrih Jesuh sungah a hong kipia tawlngakna sungah a lut dingin sapna ngah ihi hi; Amah in eite upna kipatna leh upna a hong zawhpih Pa ahi hi; eite khempeuh nopsakna sung i lut nadingin Amah in singlamteh tungah thahna hong thuak hi (Heb. 12:2).\nKoi bangin Sabbath ni hong tun ciangin Pasian tawh kizopna kip na ngah hiam?\nNgaihsutbeh Ding: “Eite in kaal khat sung tawntung Sabbath i phawk ding kisam a, Pasian hong thupiak a om bangin Sabbath ni ading a kiging tawntung ding ihi hi. Thukhun zuihna bang bek lel a ngaihsutna tawh Sabbath tawlngak ding hi lo hi.” Ellen G. White, Testimonies for the Church, vol. 6, p. 353.\n“Vantung khempeuh in Sabbath ni tawlnga uh hi. Ahi zongin amaute in Sabbath ni sep ding leh sep loh ding khat khit khat gual suk lo uh hi. ( not in a listless, do-nothing way. Sabbath ni-in nunna tha thak ngahin Pasian leh Khrih i Honpa tawh kimuh ding ni hi lo hiam? Upna tawh Amah i mu thei hi. Amah in tha thak hong pia nuam hi; mihing khempeuh thupha hong pia nuam hi.” Testimonies to the Church, vol. 6, p. 362.\n“Sabbath ni tawlngakna hun zatnate sangin Pasian in a hong kalh thute in lian zaw hi. Sabbath in nisim nasep masuante panin tawlphotin biakpiakna leh Pasian thute lungngaihna hun a zat ding ahi hi. Kaal sung tawntung Pasian maipha zonate sangin Sabbath ni-in Ama maipha a zong zaw dingin hong deih hi; amaute in Ama maipha ngah ding lunggulh uh hi; amaute in Ama thuphate ngah ding lamen uh hi. Pasian in a mite thupha pia dingin Sabbath ni ngak lo hi. Vantung in a nasep khawl ngei lo hi; mihing in nasep hoih a sepna panin khawl lo ding hi. Sabbath in bangmah sem lo-in a mawkna- in hun beisak ding ni ding hi lo hi. Topa tawlngak ni-in leitung nate sem ding thukham in hong phal lo hi; angsung nasepnate panin tawlnga ding hi; leitung nopsaknate panin khawl ding ni hi; ahi zongin Pasian in Sabbath ni-in piansak nasepna panin khawl hi; Amah in Sabbath ni-in tawlnga-in, Sabbath ni thupha a pia hi. Tua hi-in mihing in nisim nasepte panin tawlnga ding hi; a hunte cidam nadingin tawlngakna, biakpiak hun, a siangtho nate sem ding hi.Khrih in cinate a damsak nasep in thukham tawh kituak mahmah hi. Damsakna nasep in Sabbath pahtawi hi.” Ellen G. White, The Desire of Ages, p. 207.\n1. Kimlepaam nate limtak kepcingna in tulai leitung gam tampi in a buaipih mahmah thu khat hi. Leitung kumpite nungzui hi lo-in koi bangin ei Adventist thu-um mi khat in piansak nate limtak kemcing thei ding i hiam?\n2. Nasep in lungsim ngaihsutna pan hong kipan hi. Koi bangin innkuan sung, pawlpi sung, kimlepaam a om huhna kisamte panpih thei ding na hiam? Koi bangin Sabbath in piansak nate kepcingna leh mi huhna-ah hong huh thei hiam?\n3. Sabbath hong tunsialin mihing khempeuh in Pasian hong piansak hi, cih hong phawksak hi. Sabbath in Pasian muh bangin mite muhtheihna hong guan hi. Koi bangin Sabbath in Pasian lim le mel suunin hong bawl mihingte, Ama itna i ngahna in minam, nuntak khuasakzia, numei leh pasal kideidanna in khiatna nei lo hi.


url: =High School sangnaupang khat naupaai ahih manin Graduation Ceremony ah kihel khaloding :: ZOMI DAILY\nposted on 24 May 2017 at 7:46 pm Lomkholna: News, Sawltak, USA, World\nUSA, Maryland aom Christian School khatah sangkah High School Senior khat naupaai ahih manin, Graduation Ceremony ah ki helsak loding cih Fox News pan kiza hi.\nHagerstown aom Heritage Academy te’n agenkhiatna ah Maddi Runkles kici in “School’s Code of Conduct” palsak in kiteenna omnailopi in pasal tawh lumkhawm “Premarital Sex” cihi.\nMaddi Runkles pen ama Class sungpan Seniors mi 15 lakah khat ahihi. Ahi zongin amahpen pasal neilopi in naupaai in, tu’n 25 Weeks Pregnant hitamawk ahih manin, Graduation Ceremony ciangin Stage tungah ki kahsakloding cihi.\nHeritage Academy pen K-12 non-denominational Conservative Christian School khat ahihi. School Year kumkipat simin High School sangnaupang te leh nulepa te’n kiciamna “Pledge” letmah thuhhamtang uhhi.\nTua Pledge sungah: “This application extends to my actions, such as protecting my body by abstaining from sexual immorality and from the use of alcohol tobacco, and illegal drugs…” ci’n kigelh in, thukimna letmat ki thuhsak hi.\nHih naupaai sangnaupang numeinu ii apapen amin Scott Runkles kici a, amahzong hih sanginn ah President of School’s Board asem ahihi. Ama naseppen sanginn sungah thukhun zuihding “Discipline” neihding lamsang hiphadiak hi.\nVideo etnopleh: Pregnant teen banned from walking in high school graduation\nAhi zongin atanu in naupaai cih kithei in, School Board te tungah genkhiatding akhentat ciangin apa zong anasep panin khawlpah hi.\nKum 18 aphakhin ahi atanu in agenkhiatna ah amahleh amah agailam kithei ahih manin, sangsia te leh alawmte khem kasawmkei a, ahibang in thuman genkhiatding in ka khentat cihi.\nAhi zongin Graduation Ceremony taktak ciangin Stage tungah kah khaloding cih a ngaihsut ciangin Maddi Runkles pen khasia mahmah veve hi. Graduation Ceremony pen ni 11 bek kisamta a, amah kihel khaloding hi. Ama adingin atuam in Private Ceremony kibawlsakding cih kiza hi. ZD Sawltak #zomidaily\nPrevious: Manchester ah Suicide Bomb asukhampa British Police te’n pulak khiata\nNext: Hong Kong vanlengtual ah guahtui tamlua in vanleng khat apualam ah pialkhia


url: =ZCD Ready ta :: ZOMI DAILY\nposted on 21 August 2015 at 10:08 am Lomkholna: News, Politics, ZCD, Zomi\nZomi it teng; Tutung kitelna ah ZCD min tawh TDM/TZN pan mi 9, Kalay pan mi 2, Haka pan Mi khat a ki gawm mi 12 in kitelna ki lut ding hi.\nKuanglui ding teng pen, mikim deih ding cih bel a baih lo thu khat hi.Kuanglui ding ong kitel khalo te zong khasia lua in um kei ing ki pan nailo Falam vial nih ki pai mikhat in Tengnga /guk bang bei ,khua hun hang in ih khual zinna ding te nak lung kiat huai.\nBike leh on foot ding bekbek hi USDP kumpi in kiallap in lampi leh leei te ong bawl vat zolo ding telsa hi.Kuanglui nop bek tawh ong piang zolo in ki piak khiatna tampi sum leh pai thagui thatang piak khiat kul ding hi ta hi\nU leh Nau Sanggam te aw, ZCD te bel hamsa ding theihsa tawh kum 26 val ki semsem hi in kigingsa in thauvui hal bang in om khin ta hi. Mipi lam pan ong vuiphan kei zaw unla Zomi te maban zom ding cih tawh tha ong pia photphot un cih ong thum nuam ing. ZOMI min sel ding tulai tak ZCD bek om ahih teh ZOMI it ing, deih ing a ci te’n ong panpih ciat un.\nTedim/ Tonzang gam ah Party 7 ki om in Policy leh Principle tawh kum 20 val a ding party om nai lo hi. TOPA in ZCD panpih te thupha ong pia ta hen .September 5, 2015 ni in MP ding teng Pawlpi tuamtuam pan Pastor te sam in Zomi leh ZCD Policy ,Bible tawh kiciamna ki apna ki nei ding . lungdam Kamlian ZOMI TE VAI ZCD bek in gen thei ding hi.\nPrevious: Buaina abei nadingin\nNext: Zogam dinmun le lametna ~ Lian Tuang


url: =Aung San Sukyi le Kyin Nyut « Nikonghong\nHome » Politic » Aung San Sukyi le Kyin Nyut\nAung San Sukyi le Kyin Nyut\n2012 January tha thong pan hong suakta, prime minister lui General Kyin Nyunt na, a bosa kum 9 hun lai Depeyin khua ah Daw Aung San Sukyii suamlup a kisawm lai, a suataak natu ka hun ku ci in April 8, 2012 ni suak Bangkok post thuthak (news) ah son hi.\nAma tung kum 7 sung a phit bel a kivawt kik hi interview sungah, MI chief lui ahi Khin Nyunt na, May tha 30, 2003 ni in Sagaing division, Depeyin khua nawl ah Aung San Sukyi sia ngalkap kumpi mihingte in suamlum tu in na hanciam hi ci in son hi.\nDepeyin buaina sung mihing bangza tatak thi ci thu kitelcian ngawl ahihang Kawl ngam opposition party-te ii son bang hile, 50 kiim bang thi tu ki-um hi.\n“Ka mihingte pawl khat ka paisak ku aa, Aung San Sukyi buaina sung pan ka suataak ku hi. Ciang a nai belna ngaal kap camp no khat aa, ka phual ku” ci in Nipi ni ah a kivawt Bangkok post thuthak (news) te ii interview ah son hi.\nKhin Nyunt na Daw Su Kyi sia ka suapui ka nau nu bang in ka ngaisun aa, ama hanciamna le kipiakkhiatna te zong ka zakta, thupi ka sa ci in son hi.\nApril 8, 2012 ni Calvary Burmese Church ah, kawl embassy pan 2011 bo kuan khawng in US kumpi tungah a tai, ngam beal a ngen U Soe Aung in, tetti pan thu sonna nei hi. Ama thu sonna ah kawl kumpi in ama kawl ngam cia tu in Yangon pan lai hong pai aa, mat hong sawm hi. Tua hun lai ama vanleang tung ah a cing tu in tavuan a kipiapa sia (a min son ngawl) ngaalkap ulian lui khat hi aa, Aung San Sukyi suamlup tu vai plan B ah lampuipa hi ci in son hi.\nAma son bang hile, Aung San Sukyi sia ngalkap kumpi in suamlup tu tatak ma nasawm aa, plan A sia Depeyin hi aa, plan A a ngualzo bawle, plan B sia Sagaing lei (စစ္ကိုင္းတံတား) ah hi tuak hi.\nDoppha: Bangkok post\nBy thawngno in Politic on April 10, 2012 .\n← Cidamna (Thupha Daitui)\tThuthak Pawl Khat, April 11 →\nHeh pih na tawh,,zo lai na at uh ciang pen a man mah in at un pau dang2 helh se dah un ki tel khin zo lo hi……………lungdam.


url: =Chin State, Lailenpi khua ah vanlengtual bawldingvai Press Conference kinei :: ZOMI DAILY\nposted on 23 February 2018 at 7:18 pm Lomkholna: Myanmar, News, Sawltak\nMyanmar, Chin State sungaom Lailenpi khua ah vanlengtual aneukhat kilamding cih akigeelsa hi a, tuavai tawh kisai in tuni Friday ni in Yangon ah Press Conference bawlna nei uh cih kiza hi. Lailenpi khuapen Chin State, Matupi Myone sung aom khuakhat ahihi.\nKikawmna ahamsatna, khuaneu khuata “Remote Areas” te ah khantohna aomtheih nading, vaiphamawh vaikin “Emergency” khatpeuh aom ciangin amanlang in kikawmtheih nading cih ngimna leh deihsakna tawh hih vanlengtual akibawlsak ahihi.\nHih Lailenpi khua ah akibawlding vanlengtualneu “Airstrip” vaitawh kisai in tuni 23 February 2018 ni inzong Yangon aom Novotel Yangon Max ah gencianna Press Conference kineikhinta hi.\nHihvai tawh kisai in avaihawm ahi MAF Myanmar Country Director asemlaitak ahi Mr. Chad Tilley in agenna ah Lailenpi khua ah akilamding vanlengtualneu “Airstrip” pen US$2.2 Million bei in kibawlding ci’n genkhia hi.\nHih vanlengtual bawltheih nadingin apanpih pen MAF akici “Mission Aviation Fellowship” NGO te’n avaihawmsak uh ahihi. Chin State sungah akiphuan “Health and Hope” kici thunget kipawlna Prayerful Community tetawh Partnership in aki vaihawmding kici hi.\nHih Lailenpi khua ah vanlengtual bawltheih nadingin abeisa 2017 July khasung in kumpi tungpanin phalna aki ngahkhin hi a, tukum 2018 January khasung inzong vanlengtual bawlnading leitang sitcianna kineikhin hi.\nVanlengtual “Airstrip” naseppen hongtungding September khasung in kipan tading a, ahi zongin kikawmna lampi hamsatna tuamtuam tammahmah ahih manin, 2020 May khawngciangin mansiang theipanding cihi. Vanlengtual amansiang ciangin vanlengneu 3 khawng kilengsak dinghi ci’n Mr. Chad Tilley in genkhia cih kiza hi.\nAbeisa kumsung inzong hih Lailenpi khua ah vanlengtual bawlvaiding tawh kisai in U Henry Van Thio (Vice President of Myanmar) inzong aphual ah phangeikhin hi.\nHih vanlengtual bawltheih nadingin sumlepaai panpihna apia ahi MAF kici “Mission Aviation Fellowship” te ahihi. Hih MAF tepen Christian Organization khat hi a, kikawmna ahamsatna “Remote Areas” aom te’n Technology lamsang pilna asintheih nading, kizopna Communications leh vanlengtawh kizopna Aviation cihte apanpih mahmah NGO lianpi khat ahihi.\nMAF te’n Major Operational Centers 3 nei uh a, tua Center tepen USA gamsung aom Idaho, Nampa City, United Kingdom gamsung ah Ashford City, Australia gamsung ah Cairns City cihte ah omkawikawi hi.\nMore: Tedim Khuapi Vanlengtual ding lemlo\nHih Center lianpi mun 3 panin Americas, Africa, Asia Pacific Region sung aom Program tuamtuamte panpihna nei uhhi. MAF pen vanleng lamsangtawh kipawlna ahih mahbangin vanleng Aircraft 130 nei uh a, 2010 kumkhatsung bekbek inzong gam 55 ah nasemin Passenger akigawm in mi 201,710 bang vanlengtawh panpihthei uhhi. Sawltak #zomidaily\nPrevious: India gamsung aom Doctors te’n pasal luzangbawk golpikhat atkhiatsak\nNext: Kuala Lumpur khuasung ah kikapna omlo hi ci’n Police Chief in genkhia\nPi Cin Khaw Dim ong nusiat dahpihna leh VC Mang USA Tour 2014 maban zaksakna


url: =1 June 2019. Sabbath 22na Piakhiatna sungah ang sung thu theihna ~ MUC\n1 June 2019. Sabbath 22na Piakhiatna sungah ang sung thu theihna\nAdmin 7:32:00 PM Articles, Offertory Reading Zomi\n1 June 2019. Sabbath 22na\nPiakhiatna sungah ang sung thu theihna\n“Sawm-ah khat a vekin ansal ah hong paipih un” (Mal. 3:10).\nSawm-ah khat leh sumpi piak tawh kisai i za za khin hi. Ahi zongin i theihna bangin i zui takpi hiam? Koi munah sumpite kizeek hiam?\nSDA pawlpi in a mun tawh kizui-in sumpi zeekna mun tuamtuam kinei hi. Ahi zongin a huampi-in ‘ansal’ ah sumpi a vekin kipaipih hi. Thuciam Lui hunlai-in sawm-ah khat leh sumpi-te biakbukah va paipih uh hi. Tuhunin biakinn ah i paipih hi. Hih mun nihte in Pasian’ nasep kipatkhiatna mun hi.\nGentehna-in i sumpi khempeuh ei hoihsak muntekah zeek lehang bang hong piang thei ding hiam? Pawlpi in nasem khawm thei lo ding hi. Hotkhiatna thu a za lo mi tampi in za thei lo ding uh hi. Piakkhiatna khat peuhah angsung nopsakna mitsuanin kipia kha zel hi. Sumpi kizat nading mun a zeek dingin hong kikoih hi leh, aituam noptuamna, kibulphuh kha ding hi, ci-in Ellen G. White in zong hong vauhilhkhol hi (Counsel’s on Stewardship, 205, 206).\nNgahnopna lungsim kipia kha zel thei hi. Pia napi, ngah ding bek lametna om kha thei hi. Sawm-ah khat leh sumpite ‘ansal’ ah paipih dingin Pasian in Ama pilna tawh hong makaih hi. Tuhunin ‘ansal’ in pawlpi tuamtuamte kipawlna mun, mission sung a omte local mission zumpi hi-in, conference sung a omte local conference zumpi hi. Tua lo munte-ah paipih thei lo maw? Tua bang hi pah lo hi. Sawm-ah khat leh sumpi i khiat khit ciangin, na piak nopzah, na piak nopna munmun, na piak nop mi, nangma thu thu hi ta hi. Ciangtan om lo hi.\nThuumna: Aituam zonna hemkhia ni. Pasian’ nasepna, pawlpi nasepnate pahpih ni. Tua khit ciangin a tuamtuamah zong mapang thei hiteh.\nThungetna: Topa aw, nangma nasepna-ah kihelin, panpih dingin kong ki-ap uh hi. Sawm-ah khat leh sumpite ‘ansal’ ah kong paipih uh hi. Amen.


url: =VALENTINE'S DAY ~ MUC\nAdmin 12:18:00 PM Articles, Thu tuamtuam\nValentine's Day pen khanglui dan leh ngeina (old tradition) hi a, Romante' pawi (Festival) Lupercalia kici pen hi ci-in History.com. ah kiciamteh hi. Romante pawi Lupercalia pen February 15 in lei hoihna dinga pawi "fertility festival" kici lo lam lamsang-a Romante' Pasian Faunus (Roman god of agriculture) kici a biakna ni pawi ua kizang ahi hi. Hih pawi a kizat ciangin pasal ten singkuang/bawm (box) sung khat panin a lawm (partner) ding uh numeite min ki-at kikoihte khat tek dok in kitual vik/luk ngeingai uh hi kici hi. Tua bangin box sung panin numei min a dok khak penpen uh kipolhpih in, a tamzaw ten a numeite kiten'pih uh hi. Hih bang pawi pen Christian thu-upna hong kipat cil dong kizang a, pawi siangtho lo, Christian vai hilo hi ci-in kum zalom 5 in Pope Gelasius phiat a, February 14 pen St. Valentine's Day ci-in zat dingin a pulak mah bangin tu dong kizang suak hi.\nThe Canterbury tangthu leh la (poet) gelhsiam Mikangte' Medieval English Poet Chaucer kici pen Valentine's Day kizatna hong piangkhia sak taktakpa hi a ci zong om hi. Tangthu leh tuanthu (history) suakta takin pawl khat na gelh a, a la gelhte ah a mi' min leh mi zatte (poetic characters) pen tuanthu sunga thuman leh thupiang tutak vive (real-life historical events) hi a, a laigelh sim ten lamdangsa mahmah uh hi. Chaucer in a la (poem) gelh 1375 ma-in Valentine's Day ciamtehna (record) diktak leh a man bangmah na om lo a, Foules kicite parliament ah St. Valentine' an nek khawm pawi (St Valentine's feast day) pen amau gamte' ngeina ah kihelna panin kingaihna (courtly love) a pian' ni hi ci-in na ciamteh hi. Chaucer in a poem/la gelhna ah Feb. 14 pen vasa ten a kopih ding uh a zon' ni uh hi ci-in a laigelhna ah hih bangin - ...February 14 as the day of birds coming together to find a mate. “For this was sent on Seynt Valentyne’s day / Whan every foul cometh ther to choose his mate,” ci-in a la phuah ah na ciamteh a, Chaucer pen Valentine's Day mukhia/pankhia hi (invented) ding hi kici hi.\nValentine's Day pen a nuai-a Valentines's week list bangin ni tuamtuam ni 8 (8 alternative dates) om a, pawl khat ten tua ni giat sungah "comedy nights" kici zong kihelsak uh a, tua zan-in Tower of London ah gualnopna leh nuihna hunnuam va zang uh hi. St Valentine kici hangin khawl ni/map ni (holiday) hong piang khiasak pen mi khat sanga tamzaw hi ding hi kici hi. St. Vanlentine kici mi siangtho (saint) pen Roman Catholic Church in a om takpi mah hi a, AD 270 kiim pawlin si hi ci-in sang in thukim uh hi. Ahih hangin AD 1400s hunin tuanthu kiciamtehna ah Valentine kicipa pen Christian nupate a kiten'sak manin Kumpi Claudius II in a ngawng tansak hi kici hi. Kumpi Claudius II in pasal ten zi nei loin om zaw leh galkap hoih leh muanhuai in kizang thei zaw hi cih ngaihsutna nei a, pasal ten zi a deih ding uh kham a, pasalte pen numeite a ut zahzah uh kipawlsak in ci khahna ding leh galkap ding bekin na zang hi. Valentine in hih bang ngeina pen hoih lo hi ci-in nungak leh tangvalte a sim in letthat (kitengsak) hi. Claudius II in Valentine' gamtatna a theih khiat tak ciangin thong sungah khum in, thah dingin thupia hi.\nValentine i cih pen Terni khua-a Bishop hi dingin ki-ummawh a, Claudius II in Rome khuapi nawl ah martyr-a a thah dingin ki-ummawh hi. Valentine pen siampi (priest) leh bishop dingin ki-ummawh a, a tangthu a tuam pian tekin a kigen hangin kibang sim tek in, kinaih theih mahmah hi. St. Valentine pen mi khat maw ahih kei leh mi nih hi ding hiam cih kitel bialbual loin thu buaihuaipi suak ahih manin Roman Catholic Church in 1969 St. Valentine zahtakna a piakna (veneration) uh beisak a, ahih hangin "official saint" kici sungah tu dong kiciamteh veve lai hi.\n“Valentinus” pen Latin kammal hi a, "manpha, thahat, vangliat" a cihna ahi hi. AD kum zalom 2-8 kikal sungin hih bang min nei tam mahmah a, Valentinus min nei martyr a kithat zong tam mahmah hi. Valentine ci-a kiciamteh min nei mi 12 val bang om a, Pope Valentine kici nangawn zong om hi. Tu lian-a Valentine's Day kizang pen bel Rome khua-a Claudius II in a ngawngtansak St. Valentine phawkna a kizang hi.\nSt. Valentine in a sim in (secret) nupa kitengsak a, a kiten'sak zia pen tu lai pau leh romantic vai mahmah hi. Nupa a sim in a kiten'sak bek hilo in mi siantho (saint), khuai khawimi (beekeepers), khualzinna lampi kal-ah sibup leh kongkaw (epilepsy) natna in a phakte, pulnatna a lan' ciangin mite huh in, lungam (faint) mite khoi in kem hi. Valentine pen nungak-tangval zu thawl kipia khin sate siangtho takin a kitengsakpa ahi hi. St. Valentine luguh (skull) pen Rome khuapi-a inn sung khatah paak nam tuamtuam tawh lim takin na kikemcing den a, tu-in Cosmedin khua-a om Basilica of Santa Maria ah muh theih dingin kikoih hi. A luguh pen Roman kumpi ten Christiante a lom thahna uh (tu dongin hih munah luguh bekbek dim ziazua lai hi) Rome khuapi kianga om Catacombs a kicihna mun a kitoh (excavate) lai-in 1800s kiim in kimukhia hi. A guhte zong kitokhia in leitung mun tuamtuam ah amah phawkna dingin kikem hi. Ama' pumpi tunga om, a guhte (relics) mu nuam ten a et theihna dingun Czech Republic, Ireland, Scotland, England leh France gamah mipi et theih dingin kikem hi.\nVALENTINE'S WEEK LISTS\n14 Feb. Valentine's Day\n#Behlapna: Tu hun ciangin Valentine's Day pen St. Valentine phawkna ni in a kizang hilo a, St. Valentine kua hiam cih kidong len Valentine's Day tun' ding a ngahlah den keeite leh nisim Valentine's Day hi leh a cia nuam leh hih ni kum tampi a zang khin sate nangawn in thei lo ding hi. Tu hun ciangin Valentine's Day pen V-Day peuh kici ziau in, lawm kingai ten hun nuam a zat ni uh, sai lianpipi sungah a neih khempeuh uh a suk kangna ni uh suak ta a, sumbuk ngak ten a sum tam muh ni pen uh, a ngaklah tawntung ni uh, lingpaak (rose) leh chocolate tam a zuak khiat pen ni uh suak ta hi.\nSource: History.com, Wikipedia and Mirror


url: =Theihhuai Nuclear Weapon thu :: ZOMI DAILY\nTheihhuai Nuclear Weapon thu\nposted on 23 June 2009 at 7:04 am Lomkholna: Article, Siamsin\nTu laitak leitung bupah alauhuai pena akigen a minthang Nuclear Weapon bomb kici pen atamzaw in thei dingin ka ummawh hi. Hih Nuclear galvan bang hangin kibawl hiam? Banghang lauhuai hiam? Hong kizang leh bang i cih ding hiam? cihte gena genkhia vanglak, ciama ciamkhia vanglak ankam lim nadingin gencian vet ni.\nAmasa pena i theih dingin hih bombte pen atangpi’n nam 3in kikhen hi. Tuate in\n(a) Atom bomb,\n(b) Hydrogen bomb, le\n(c) Neutron bomb cihte ahi uh hi.\nTu laitak akitamzat pen in Hydrogen bomb ahi hi. Hih bombte pen Chemistry pau-in gencian ni. Atomb bomb pen Uranium (U235) pan hong kibawl hi. Plutonium (Pu239) zong kizang hi. Hih element te pen “Radio Active Element” kici hi. Ahih hangin radio active element khempeuh kizanglo hi. Ahang in amaute pen “Stable” le “Unstable” ci’n kikhen uh hi.\nHih munah unstable te bek kizang hi. Atomb bomb ii uranium pen neutron zangin kisu-a puakkham ahi hi. Hih a puaksak pen “Neclear fission” ahi hi. Fission pen energy tampitak kipiakhia ahi hi. Uranium gram khat in 8.60×107 KJ energy piakhia hi. Hih energy satdan gending hile’ng suangmeihawl (coal) ahoih mahmah 2.5 MTS kihal khin leh tua tawh akiteh thei pan hi. Hih banga ahat energy pan hong kibawl bomb pen agihna gram kigen nawn loin Megaton a kisim hi ta hi. Hih pan bomb khat ahat ding dan kitel mahmah ta hi.\nAlang khat lamah Hydrogen bomb i cih ciangin Atom bomb kilehbulh tawh kibang hi. Ahang in hydrogen pen Uranium in puakkham sak lo, ahi zongin Hydrogen Atom pen agui zoma energy kipiakhia hi zaw hi. Hydrogen Atom nih kizop ciangin 62×107 KJ energy piakhia hi. Atom bomb sang azah nih hatzaw cihna hi. Tua pen Nuclear Fission kici hi. Hih bang bomb pen tuni dongin kizang nailo hi.\nAlauhuai dan gen ding hile’ng August 6 le 9, 1945 a Hiroshima leh Nagasaki-a kikhiate ngaihsut huai hi. Hiroshima-a kikhia pen “Little boy” ci-a kigen, Robert Lewis in ahawl vanleng B-29 pana na kikhia hi. Hih Little boy pen 12.5 kiloton agik, mihing 70,000 tang bang amunmun asih banah anunga sihlawh 100,000 bang sizo hi. Scientist te’ genna-ah hih bomb apuakkek laitakin 3000-4000°C bang asa hi ci uh hi. Tua leh hi bomb puakin radiotion (meivak banga vaak) in mihing-vun hong kapkhak leh skin cancer (vun cancer) natna kingah thei hi. Bomb puakkhama si lote zong meivak hanga si veve ding cihna ahi hi.\nTua lauhuai pen i gen Hydrogen 5000 Megaton agik khat hong puakkham hen la hileh Dr. Carl Sagon le Dr. Turco in agelhnaah hibangin gen uh hi. “Tua huntak ciangin mihing a million simin amun munah sihna thuak ding, a satluat manin gam tampitak hong kang ding, tua gamkang a, meikhu 225 million tons hong khu ding hi. Hih meikhu in van hong tuam ding a, nisa vakin leitung vak zolo ding a, mial khipkhep ding hi. Hih meikhu in 30′ North le 70′ North a gamte hong limtuam mahmah ding hi. Tua meikhu in Heart Cancer hong piangsak ding a, mi tampitak in sihna tuak ding hi. Tua bek hi loin adam sunsunte zong hun haksa Nuclear Winter kici phalbi vot sanga votzaw meikhu in nisa vak hong dal ciangin, leitung vot dan 30’c a hong vot ding, tua pen hong thuak ding uh hi. Hibanga vot pen mihing a thuakzo omlo ding cihna hi. Tua hun ciangin coastal storm (tuipi huihsia) zong hong omthei lai banah meikhu hang a, huih hoihlo, Carbondioxide, Sulphurdioxide le atuamtuam hong piangkhia sak dinga, hih hangin “acid rain” kici guah hong zu ding hi. Hih acid rain hangin mihing in sihna tuak banah singkung lopa bel genvet om loin nungta zolo ding hi.\nTua ahih manin singkung lopa om loin mihing kinungta zolo a, akuamah peuh in hibang bomb azang dingte in hong tung ding khempeuh atunga i gensa thute adal nading i bawlkhiat masak hong kisam ding ahih manin ei siamsinte’n zong i lungngaih ding kisam ka sa hi.\nMooli writer, Moreh\nSiamsin Magazine 2008\nPrevious: Zomi Life and Culture ~ Rev. Dr. Gin Khan Nang\nNext: Zawgyi One leh Myanmar3 tawh anih in aki simtheiding nadeihleh\nZIUSA kipawlna pan Thupulakna (United Nations Economic and Social Council)\nZomi Namni A Phawkhuai ~ Prof. Dr. Thang Za Tuan\nZika Virus gam 21 ah kizelkhin ci’n WHO in genkhia\nMuanpu leh Manno – 16 ~ Hau Za Cin\nZAM Thupuak :: 19 July 2015


url: =AA te’n galvan lakna, Galvan akim in nei khading :: ZOMI DAILY\nposted on 26 April 2020 at 5:47 pm Lomkholna: Myanmar, News\nRakhine tuipi nawl dung leh Chin state ah nisim kawl galkap tetawh a kikap den Rakhine AA ten Bangladesh sittakaung mualpi kantan in galvan tampipua nawng ziahziah uhhi. Hih a puak uh galvan pen kikapna ah zatding Refills 500 Machine Gun 30 , nah tangum bullet 70000 leh khut lot Handgrenade te zong tampi kihel hi .\nFebruary a kalthumna hun sungin tuilam tawnin Myanmar gamgi leh Bangladesh gamgi kikal aom Monakhali kici tuipi nawl ah a vante uh khia uhhi. Hih thupen Bangladesh ,Myanmar ,Hongkong thukan te ong huhna naleh hih AA te galvan puak vai a gelh khiapa makaihna the easternlink pan thauvui thautang galvan puatakpi ahilam teltak in kakankhia uhhi .\nSittakaung mualpi aom khuaneu a ten mite tungpan a puading mi 150 leh AA galkap mi 50 tetawh Gundum mualpi, Rejupara ‘ Uhalapalonh mualpi leh Paglirara mualpi te kantan in la (camel ) sakolte zangin khetawh pai – in pua uhhi .\nMatamuhuri Snagua leh Singpa khua vial khat a kimkot pih khit uhteh Thanchi state Sandik AA camp ah March kha ni2 ni-in tung uhhi . Bangladesh galkap camp tawh a kinai pian uh hangin tuaten AA te omna camp lam gamvanin paingeilo uhhi. Alikadam ten zong gamvan inteh ci-in aki upmawh hangin van tuanlo uhhi .\nCoxbazar leh Bandarban khua aom thukante genna ah Bangladesh galkap tetawh bang buaina kikapna nung kum sungin AA tetawh omlo ci uhhi . tua ahihman ol takin galvan a puaktheih uhpen a lamdang lua hilo ci uhhi .\nAA ten Sandik ah galvan tampi a puakin a khol khit uhteh South Mizo gam Parva leh Rakhine gamsung zan-in a thuang a thuang in pai khiankhian in puak kawikawi uhhi .Mizo gampen tapong omlo gamdai mahmah ahihman Assam Rifles telah Parva khawngah tam omlo uh ahihi .\nAA galkap ten hih mual dung zui -in galvan a puakte uh Mizo gam dongah hongpua uhhi ci-in Assam Rifiles mangpi pa’n easternlink te kiangah hongpuak thupen kiciantak kipsak uhhi .\nSente thaubawlna company Norinco ten zuauthu tuamtuam Phuak in AA te galvan tawh ahuhlam uh zong Thailand aom Asia lam sungteng thau zuaksim te a sulzuih thukan pakhat in zong easternlink thukantw tungah genna nei uhhi .\n2009 kum Kachin gampan hih AA te hong kipatkhiat phet in Sentawh kizopna kician mahmah neikhin uhhi . AA Speaker pa Khai Tukha bangin Sente pen India tedan hikei , Senten ko AA tepen kipsakna hong nei ci-in genkhia hi .\nTua ahihman Kyaukpyu aa Sente tuilampi tawh kisai project gelna a nasep nate uh AA lampan bang mah nawngkaina bawl hetlo in, kaladan gun project a sem India mite ahihleh buaisakin kidnap uhhi .\nAA te’n galvan kicing takin a phualpi uh Sandik a tutthit uhteh Thanchi- Naikhong- Farua- Parva-Paletwa lampi dung khempeuh ah AA galkap te duty sakin tawmta omkawikawi uhhi . AA ten hih zah ciang hanciam aa Peletwa ah aom nopna uh a hangpen galvan a puak uh ciangin Rakhine tuipi dung aom kawl tui galkap te a nawknawk den uh hangin vaisah phulna nawngkai sa uh ahihman Paletwa lampan hileh tuilampi tawh puak thei mengmeng baihzawh ahihi .\nAA te omzia paizia athei mahmah mikhat genna ah AA ten a puak uh galvan lakah Helicopter Drone Fighter jet kapkhiat nading F-6 Sente missile te zong kihel ahihlam kiciantak gen hi. By Subir Bhaumik / EasternLink/ Mizzima/ Pau Oo\nPrevious: Lobang tulpihding lawmngaih zonzia ~ Job Cinpi\nNext: COVID-19 Natna leh D.C Area Zomite dinmun


url: =Malaysia Shopping Mall khatah damiah lutin RM700,000 mannei puakhia ~ ZD :: ZOMI DAILY\nposted on 19 February 2017 at 8:22 am Lomkholna: Malaysia, News, Sawltak, World\nMalaysia, Sri Petaling aom Shopping Mall khatah damiah te’n suai kizuakna Jewellery Shop khat zanni (Feb 18) ni in buluh leuleu uh cih Bernama pan kiza hi. Suntangpi mahin damiah ataih uh hi a, vanmanpha bekbek akigawm in RM700,000 manneiding puakhia uh cihi.\nBrickfields District Police Chief khat ii genna Sri Petaling aom Endah Parade kici Shopping Mall sungah damiah te’n abuluh hunpen 1:17pm hun cihi. Damiah te lutna Wah Chan Jewellery Shop pen Shopping Mall ii Ground Floor ah aom ahihi.\nDamiah pen mi 4 hi a, Pistol khatleh hiam tuamtuam keng uh a, suai kikoihna Glass bizu te sakkham in asung ah akikoih suai te lakhia ziahziah uhhi.\nVanmanpha Jewellery tuamtuam akikoihna Tray kuang 2 pan vanmanpha luatkhia uhhi.\nHih damiah te lutlaitak in Jewellery Shop sungah nasem mi 5 aom hi a, tualak ah thautawi Security Guard khatzong kihel hi. Ahi zongin migilo damiah te khatin Security Guard pan Pistol tawh ngimsa in koih a, adang damiah 3 te’n saisung panin vanmanpha teng luatkhia mengmeng uhhi.\nRobbery at Endah Parade\nAdeihteng uh aluatkhiat khit uhciangin tua damiah 4 te Toyata mawtaw khattawh taikhia vingveng uhhi ci’n Police Statement pan kiza hi.\nNungkum December khasung inzong OUG Plaza aom Jewellery Shop khatah suntangpi mahin damiah te lut uh a, vanmanpha RM1 Million manding puakhia ngei uhhi.\nRelated: Malaysia OUG Plaza ah damiah lut, RM1 Million manneiding gukhia ~ ZD\nMigilo damiah te’n ataikhiatma un Security Guard pa leilak sualtung ah boksak muh a, Security Guard pa ii thauzong laksak uhhi. Police te’n CCTV panin Video Footage teng kaikhawm uh a, migilo te azonsan laitak cih kiza hi. ZD Sawltak #zomidaily\nPrevious: Malaysia, Terengganu ah gulpi in mikhat vialgawp in si ~ ZD\nNext: Zomi namni in Zomi te identity hi ~ Tual Khan Suan


url: =Lungnopna gamla omlo hi :: ZOMI DAILY\nposted on 16 September 2015 at 8:16 am Lomkholna: Article, ZomiQuavadis\nLungnopna a kizonna hih leitungah mi pawlkhat pen maitai lo uh a, lawpna zong nei lo in, amel uh en lehang leitunga om haksatna leh lungkhamna teng khempeuh a buppuak hileh kilawm liang zahdong in maigum in lunggim tuak uh hi. Anuih siusiau loh zawh uh akum bangin kivei khin leh kilawm liang a,beidon mel pua mahmah uh hi. Pasian in eite pen tuabang dingin hong piansak hi lo hi. A lungnuam ding leh a maitai dinga hong bawl ahihna ih mangngilh khak ciangin ih Pasian pen vantung tokhom nusia in ei mihingte lungnopna a bucingsak dingin hong kumsuk hizaw liang hi. A maigumden pa khat pen bang hangin hehtuak den mawk nahiam ciin dong lehang ” Ka maitai loh hangin a lunggim cihna hikeng, ka sungtawng muthei hi lecin ka lungnopna nong telpih ding hi” aci peuh om thei uh hi. Lungnopna pen selcip dinga Pasian hong piak hi lo a, a kizelsak ding leh mi tampite a lawh ding ih hih zawkna cikmah in mangngilh kei ni.\nTua leh lungnopna icih koiah om himawk ding hiam? Ei bat khak loh dingin a sanna munah Pasian in koih lo hi. LST in a genna ah ” This is the day the Lord has made, let us be glad and rejoice in it” na ci hi. Friday nipen nasemte adingin ni manpha hideuh se hi. Bang hang hiam cileh Saturday leh Sunday pen nasep kikhol hi. Monday ni leuleu ciangin lawp tak leh maitai taka zingtho kitam lo mawk hi. LST in ” Friday is the day the Lord has made …” bek na tuam cih lo a, ” This is the day the Lord has made..” na cizaw hi. Tua ahihman in TUNI pen ei ading in lungnopni ahihi. TUNI sungah lungnopna om a, a lo dingin dindel sese zong akul na hi peuhmah lo hi. Hong lungnuamsak dingte na kim na pamah om hi cih ciamteh in. Mite bangin hau in, pil in, hoih in, siam hileng bek ka lamet lungnopna ka ngahzo pan ding hi ci kha peuhmah ken. Mihingte deihna in ciangtan nei lo, mong nei lo ahihman in leitunga mihaupen na hiphial zongin na nuntak sungin na deih khempeuh na neikim zo ngei kei ding hi. Lungnopna icihpen na neihsate tungah lungkim theihna hilel hi.\nPasal khatin “Ka zi hawmthawh ingh” ciin zidang nei kha thei hi. Tua a zithak tawh a lungkim suak zo takpi diam? Ka lawmnu ka lawmpa in hong lungkhamsak den lua, midang apil zaw a siamzaw deih ingh na cileh asawt lo in na khelhna na tel pah ding hi. Tulai taka na nasep tawh na lungkim kei leh nasep naneih lohni ciangin na naseplui a manphatzia na tel thei pan ding hi. Na khat peuhpeuh ih neih laitakin a manphatna kithei lo a, tua ih neihsa khat ih mansuahni ciangin a thupitzia kitel pan hi. Ih lung hong kham pah hi. Tuamah bangin mihingte ih nuntakna ki enkik lehang a nungta laite sangin asi khinte kiphawk kingaizaw a, asi leh hong nusia khinte phawkna in la dawng tampi kiphuak hi. Hih in mihingten Lungnopna pen a omlohna munah zong kha hihang cih hong kilangsak hi. Lungnopna pen nang kiangah naitak in omden hi cih mangngilh kha kei in.\nTua hi a, tuni a kipan na neihsa na ngahsa tetawh ki lungnuamsak inla mi neihsa engin ki lungkhamsak nawn kei in. Nuntakna icih tomno sung bek ahihman in lungkim taka ih nuntak theih ding sanga amanpha zaw leh a thupizaw bangmah om lo hi. Na geia om lungnopna taisan in midang nadangte tungah, mun dangah lungnopna zon sawm nawn ken. Anu anga lum naupang khat pen lungnuam mahmah lel a, apa liangko tunga tu liklek naupangno in launa leh patauhna peuhmah nei lo hi. Bang hang hiam cileh anu leh apa muang mahmah cihna hi. Eizong Emanuel Pasian eitawh hong omkhawmden ahihman in lungnuam ni. Lungnopna pen ihkim ihpam ah om a, ei tawh omkhawm denin eisungah hong om hi cih ciamtehden ni. Lungnopna pen gamla om ngei lo takpi hi.\nPrevious: Tulaai Leitung Thuthang Tuamtuam Updates September 15, 2015\nNext: Pumzawt (Liphiat) Natna pan kidal nang


url: =Italy, Milan khuapua ah meileng tuahsia, mi 3 si in adang 13 liam :: ZOMI DAILY\nposted on 25 January 2018 at 9:29 pm Lomkholna: Italy, News, Sawltak, World\nItaly gamsung Milan City ngeinai ah Thursday ni in Passenger apua Commuter Train kici meilengkhat kibung in mi 3 peuhmah sikhinding cih Reuters pan kiza hi. Asi mi 3 banah adangzong mi 13 bang nakliam mahmah uhhi.\nTua Commuter Train meileng tuahsiatna pen Northern Italy aom Milan City geinai ah hi a, tua meileng tungah akigawm in Passenger mi 250 bang atuang uhhi ci’n Regional Authorities te’n genkhia uhhi.\nHih meileng pen Trenord kici te ii Operate hi a, zingsanglam 7am hunpawl in Milan City ii apualam Pioltello Limito Station phamadeuh ah ataina sikzawn tungpanin apialkhia ahihi ci’n Italian state-owned rail company Ferrovie dello Stato (FS) te’n genkhia uhhi.\nAsi mi 3 teleh aliam phadiak mi 13 te khempeuh pen avek un zato kipuakkhin uhhi. Search and Rescue nasepna pen zingsanglam 11am hunpawl in ki zosiang hi. Adang Passenger mi 100 bangzong liamna themkhattek nei uh ahih manin, ageinai aom Gymnasium khatah Shelter kibawlsak hi ci’n Milan City aom Interior Ministry te’n genkhia hi.\nMilan Police makaipi te’n hih meileng tuahsiatna pen banghang taktakhiam cih thukan kipanpah uh a, Railway Police te’nzong tua meileng ahawl Train Driver pa thudotna neipah uhhi.\nHih meileng atuahsiatna munpen Milan City leh Cremona City kizopna in akibawl meileng lampi tungah atuahsia ahihi. Hih meileng tuahsiatna hangin adang meileng pawlkhat ziakaisak in, tuaban ah adang pawlkhatte hihmun ki nawksak nawnlo in, mundang panin ki taisak hi.\nRFI te genna ah meileng lampi tungah van akiasuk, akicimsuk pawlkhat omleh kilawm ci uh a, ahi zongin tuahangin meileng atuahsia hiam, lampi apial khiasak hiam cihpen ki gencianthei nailo hi.\nVideo: At least three dead after train derails near Milan\nRFI regional director Vincenzo Macello in agenna ah hih meileng lampi tungah Maintenance Work pen ahunhun in aki bawlzelzel hi a, hoihtak inzong aki encikden cihi.\nUnion secretary Adriano Coscia inzong SKY TG24 television te tungah agenna ah ka meileng Rail System uhpen Europe gamsung ah ahoihpen, amuanhuai penpen hi a, ahi zongin Maintenance akibawl ciangin Railway Staff taktakte kizanglo in, apualam panin Subcontractors te kizang ahih manin lunghimawhhuai hi ci’n genkhia hi.\nMore: Italy gamsung ah mawtaw paina lei khat kicimin mi 2 si, 2 liam\nMilan Mayor Beppe Sala inzong Italy gamsung ah akinei mawtaw lampi, lei, meileng lampi cihbang Infrastructure tuamtuam te puahphat nading, Transfport Safety aom nadingin Investment kisapbeh hi ci’n genkhia hi. Sawltak #zomidaily\nPrevious: Hpakant kapai’cil thu ~ Lengtong Pauno\nNext: Tokyo khuapi ah abeisa kum 48 khitzawh khua avotpen in kiciamteh


url: =Malaysia, PJ sung aom EPF Building meikang, innsung ah nasem mi 527 te ahunlap in ki honkhia :: ZOMI DAILY\nposted on 13 February 2018 at 11:58 pm Lomkholna: Malaysia, News, Sawltak, World\nMalaysia, Petaling Jaya, Jalan Gasing lamzikpitung aom EPF Building kici innpikhat tuni Tuesday (Feb 13) ni in meikanggawp cih theStar pan kiza hi. Fire and Rescue Department te genkhiatna ah hih meikatna hangin asi aliam kuamah omlo cibilbel uhhi.\nHih EPF Building meikatna hangin Federal Highway leh Jalan Gasing lamzikpi tengah mawtaw awkcip zihziah hi. Police te’nzong Firefighter te apaitheih nadingin Jalan Gasing lamzikpi pen khakcip uhhi.\nHih meikatna vaitawh kisai in Datuk Soiman Jahid in agenkhiatna ah inndawlkhatna First Floor panin akipan hi ci’n genkhia hi. Hih EPF Building pipen inndawl 6 Floor apha hi a, First Floor ii apualam ah nasem te’n innpi puahphatna Maintenance Work asep laitak uh ahihi. Tuate nasepna panin Building ii apualam panin meikuang akipan cihi.\nMeikatna avaitawh kisai in thunei ahi Fire and Rescue Services Department deputy director-general in hih EPF Building apualam akizepna in akizangtepen meikuangbaih mahmah “flammable cladding panel” akici te kizangkha ahih manin, meikuang akipat ciangin EPF Building ii apualam teng akuangzanzan hi ci’n genkhia hi.\nHihbangdan “flammable cladding panel” panin meikang pen Malaysia gamsung ah aomcilna hi a, abeisa in hihbangdan London, Grenfell khuasung ah omngeikhin cihi.\nVideo: EPF fire caused by spark that ignited flammable cladding panels\nKhuahun salua mahmah, huih hatlai sawnsawn kawmkal ah EPF Building ii apualam akizepna tepen “flammable cladding panel” akici meikuangbaih namte hisawnsawn ahih manin meikat akipat ciangin manlangtak in kilawhto ziahziah cihi.\nHih EPF Building sungah nasem bekbek akigawm in mi 527 aom hi a, tuate khatzong pelhemlo in innpi sungpanin avek un ki honkhiathei, ki pusuaksak manhi ci’n Reporter te tungah thunei te’n genkhia uhhi.\nMore: London, Finsbury Park geiteng ah mawtaw in mipi nawkgawp in mi 1 si, 8 liam\nMeikuang pen apualam panin akipan hi a, apualamtengbek limkatzaw ahih manin, asunglam bangmah lawhmanlozaw hi. Hih meikatna ah aphelhdingin Firefighter mi 70 in delhpah uh a, meikuang pen Minute 30 sungin ki phelhsiangzo hi. Meikat hongki zaksakpen 11:52am hun hi a, tuazawh Minute 6 sungin meikatna aphual ah meiphelding in Firefighter te ki tungpah hi ci’n thunei te’n genkhia uhhi. Sawltak #zomidaily\nPrevious: Kiakmetna temta lengkhia in naupangno khat dengkha, alu phelnih kisuah\nNext: Naupangno khat anukik in zawhthawh thutawh tuisa dawnsak in, amuk kangdeugawp


url: =Thai kumpi in agamsung aom Refugee 70,000 te ciahsaksawm ~ ZD :: ZOMI DAILY\nposted on 26 March 2017 at 2:00 pm Lomkholna: News, Refugee, Sawltak, Thailand, World\nThai gamsung aom 70,000 acingdektak Refugee te aciah nading un Thai kumpi in vaihawmsawm cih Bangkok Post pan kiza hi. Tua Refugee tepen Kawlgammi Myanmar Refugee vive hi uh a, aciahnuam hetlo tebel ki thagumsawl samloding ci uhhi.\nKawlgam ciahding in akizokhin, akhentat khinta damdam in kipuakkik tading hi ci’n 3rd Army Chief Lt Gen Vijak Siribansop akici galkap mangpa in Thursday ni in genkhia hi.\nKawlgam kumpi inzong thautawi Armed Ethnic Groups tetawh Peace Talks abawlzel uh hi a, Kawlgam aciah kiknuam te adingin nuntakgim namzawta hi ci’n Thai galkapmang pa in genbeh hi.\nTuaban ah Refugee te aciahkik ciangin amau nuntakna lauhuaina aomloh nading leh ki nenniamna aomloh nading “Safety and Dignity” pen ki limngaih sutsak mahmah cihzong genbeh hi. UNHCR (United Nations High Commissioner for Refugees) inzong gambel te aciahkik nading vaikisam te sepsakding uh a, Fund sumzong geelsakding cihi.\nThai Government inzong aciahkiksawm Refugee te leh Kawlgam kumpi kikal ah Facilitator sepsakding uhhi.\nTulaitak lianin Thai gamsung ah Myanmar Refugee bekbek 69,128 bang omding kici a, Refugee Camps bekbek akigawm in Camp 7 bangah om uhhi.\nRelated: Thai Mae La Refugee Camp ah amauleh amau akithat Suicide tam ~ ZD\nTua Refugee Camps tepen Ban Ma La (Tha Song Yang district), Ban Um Piam (Phop Phra district), Ban Nu Pho (Umphang district), Ban No Soi (Muang district), Ban Mae Suri (Khun Yuam district), Ban Mae Lama Luang leh Ban Mae La Lun (Sop Moei district) cihbang teng ahihi. ZD Sawltak #zomidaily\nPrevious: Mandalay ah agil akizom apeng nihte buaina omlo in ki at khiat sakthei ~ ZD\nNext: Las Vegas ah thau kikapna piang, mi 1 si in adangkhat liam ~ ZD\nTaangval te natheihding uh thu pawlkhat!\nUS gamsung khualzinna pawlkhat – 81\nVondeih Kep Ding – 131 (Dimno’ Pa)\nIndia ah Suai Rs.20,000,000 manneiding agukpuak Myanmar gammi Kam Khan kiman\nKuala Lumpur khuasung ah thautawi guta damiah mi 2 kikaplum\nLamdang ka sak thu nam sawm\nZIV Laisiangtho ki hawmkhia tading\nZomi tribes celebrate ‘national day’ in Manipur\nZYA Series Volume II DVD tangkona


url: =America leh Australia Kidanna (Distinction) ~ Pa Go Lian Kap :: ZOMI DAILY\nposted on 18 August 2016 at 12:30 pm Lomkholna: News, Zomi\nDear Zomi a kuamapeuh, Nuntaak khuasakzia na kikup te uh thupi ka sa mahmah hi. Keizong USA ah omkhat ka hihnatawh tu ciangciang ka theiteng na gensa uh banzop in kong kup-pih nuam hi.\nUSA gam ah refugee te I tuntakciangin Federal kupi vaihawmna tawh nuntaak khuasak na I ki patsak nadingin sum (resettlement money or welcome money) mimal zui in ong pia hi. Ahizongin, ei a tungthak te in pau leh lai I theihlohman in, kumpi te tawh contract ala agent or nonprofit organization te tungtawn in I khuasaknang ong vaihawn sak uh hi. USA I tuncil a, i inn sungvai teng ong makaih agen tepen eitung veina taktak tawh nasem hilo in sumthalawh veve uh a hilam i telding kisam mahmah a, i welcome money tawh kisai sumzatna te teltak in i dot theih a hilam i telding kisam mahmah hi.\nHih refugee resettlement system ah Match Grant leh Welfare nam nih on hi.\nMatch Grant program pen inn kuan a tampian lamte’n ki ngah hi; a hizongin, kumpi fund zui in ki khiamkhiam hi. Match Grant program a ngah te i hih leh nasep i muh masiah inn sap ong huhin, khathumsung pen cash assistant ong pia uh a, kum 18 tungsiah te $200 leh kum 18 nuaisiah te $50 ong kipia in, kha 3 sung ki ngah hi. Hih cash assistant pen i welcome money tawh kisailo a hihi.\nWare fare te leuleu pen in tuabang ngahlo in, inn sapding te pen DSHS ( Department of Social and Health Services) an direct kipuak a, income $0 i hihleh inn kuam mimal (family size) zui in cash assistant TANF ( Temporary Assistance for Needy Families) kingah hi. A hizongin TANF a ngah mi i hihleh work class cih nasepzon na class te kahkul a, nasep zon kawmkawm kul hi. Thukhat ah, college kahdingin (full time or part time) TANF ngah na hihleh mawtaw sathau manding or bus ticket ding free ong kipia thuah hi.\nDSHS panin i tun a kipan inn kuan mimal zui in, buhsih leh aksa lei nadingin card (Foodstamp or SNAP) kumpi Federal oe State panin ki ngah a, hihbel mikhempeuh tung leh low income inn kuan khempeuh in a ngah a hihi. Refugee leh citizenship ki ddeidanlo a, USA ah legal resident i hihnaak leh ki ngah hi. Ahizongin, kha 6 sim in family income ki up date den hi. Income tam semsem foodstamp ngahzah tawm semsem a hihi.\nResettlement Agency te’n i tun a kipanin kha bangzah hiamkhat (atamzaw bel kha 3 sung) sung inn sungvai thupi akisam teng ong sepsak uh a, a thaman te uh i inn kuan welcome money pan in dok kik uh a, khathum a cinteh a omlai teng check tawh ong pia uh hi. Enbel vakitel lo a hih manin, amawkna onghuh bangin i vatuat a, sumzatna kicianlo nengneng te i vagen ngamkei hi. I welcome money ong kipiak ciangin ei leh agency tepen mangpha a ki piapia lam hi a, inn sungvai 80% pen ei mawhpuak hi ta hi. Ahizongin, kha 3 sungah nasep ong guatzawh kei lailai uh leh, inn sap bel ong huhlai uh hi.\n2. Housing (Inn leh lo vai)\nSum i neihnaak leh apartment, condo, town house, leh single home kisaap thei hi. Inn i sapciangin mimalzui in one,two,three, and four bedroom kisap hi. Kumpi tungpanin Section 8 housing om a, low income inn kuan te huhna in a tawm man mahmah in inn sap kipia hi. Tualo Mercy hausing om a, tuabel private housing assistance hi a, inn kuan income zui in kipia hi. Pawlkhat in deih a, pawlkhat in deihlo leuleu hi. Inn zong i ut nana ah ki leithei a, a hizongin i sutdingin thusau a hih manin sutlo ding ci zaw ni. Inn sap leh inn lei na ah kuamah ki deidan theilo a, Equal housing opportunity rules ngat takin om hi.\n3. Health (cidamna lam)\nCidamna lah tawhkisai inbek hoih cihtak in hoih mahmah hi. Deihlopi in emergency thukin mahmah om in 911 kisamthei a, i omna tawh a kinai theipen zato pi or ei painopna zatopi ong puak uh hi. Athukin i damlohna hoihtak ong ki khoi masa phot a, zatui man leh kikhoina sum te ong ki nung nget hi. Medical insurance neilo i hihkhak zenzen leh zato pan in income zui in financial assistance program on a, a mau ii ong huhna dungzui in percent or 0% tawh kikepman ong huh uh hi. Medical insurance pen federal kumpi in a koih hangin state khempeuh in a mau private law zui in nei uh a hihmanin, state khat leh khat kibanglo hi.\nGentehna in; tulaitak Obama care pen state tampitak in sanglo hi. Tua a hihmanin, state mun tampi te ah free medical ngahding haksa mahmah hi. Ko omna Washington State leuleu bel hau a hihmanin Medicaid free in kingah thei a, thamlo in dental zong cover a hihmanin mitampitak medical vai ah lungnuam takin zato kah uhhi. Co-pay cihbang omlo hi lai hi. State healt care law pen state khat leh khat kibanglo a hihmanin USA health care program pen hoih/hoihlo cih thei om kasakei hi.\n4. Education (Pilna)\nZomi refugee te’n USA i nuntaak na ah pilna thupisim lo in, inn sap tawm na, English pau kizanglo a nasep na leh kumpi’ theihloh sum zon na ki bulphuhzaw a hihmanin, pilnalam a ki kin vangvang omlo hi.\nKumpi sang (public school) pen free hi a, high school ciang free a hihi. American Education level a tut zolo sang inn tampi kumsim phial mah in tampi kikhak hi. High school ah zong state khat leh khat a ki batlohna tampi om hi. Ko omna state, Oklahoma, Tennessee, Indiana polis etc… state pawlkhat inbel low income family te huhnadingin scholarship program a tuam in neu uh hi. Washington State ah ” college bound” ki ci hi. Oklahoma State ah “Oklahoma Primise” ki ci hi. State khat leh khat a milawh kibanglo in, a scholarship piazia bek kibang hi.\nHih low income scholarship program pen i tate taan 7,8,9,10 ciangin ki siau thei hi. I ngahleh, hihpen i tate’n college kum 2 sung sangkahna bup nu leh pa’ sumbeilo in ong huhsak uh hi. Ahizongin sang naupangte in 2.0 or 2-5 GPA a ngakul a hihi. Hihpen high school sang naupang te’ panpihna program a hihi. Tualo, scholarship tuamtuam tepen naupangte’ laihat zawh zahzah zui in tampi om hi.\nHigh school pan college a lut to te hita leh College direct a lut to zo kumciangsa mikhempeuh in kum 2 college kah nading Federal kumpi fund pan in FASA (Free Application for Federal Student Aid) kisiau thei hi. Hih FASA scholarship i ngah zenzen leh kum 2 college i kahnading tuition fee ong huh uh a, hihsum pen loh kik akul-lo huhna sum hi-in zat nuam mahmah hi. Keizong ka nga a, sangsum kapiak khit ten $500-1300) ciangbang vaal lai in, tuapen kei ipsung ah a lut a hihi.\nMore: America leh Australia Kidanna (Distinction) ~ Pu Zokhai\nHigh school sang naupang pawlkhat in state scholarship a ngah uh pen kum 2 college sangkah na ah zang uh a, FASA zong siau in, tua FASA pan a ngahuh sumpen khol in kum 2 college a mankhit kum 4 degree adding sangsum in zang uh hi. Cihnopna ah, state huhna a kipakleh FASA huhna in kum 4 degree dingzong huhzosuak cihna a hihi. FASA huhnapen kum 2 college bek ah kingah hi. MA, Phd te ah bel scholarship tuamtuam tawh ki namtaak kul cihna a hihi.\nHigh school sang naupang pawlkhat bel High school 4.0 GPA a ngahleh University tuamtuam pan in full scholarship pia uh hi. USA nuntaak zia i kikupna a hihi. Lungdam, Pa. Go Lian Kap (Seattle, Washington State, USA)\nPrevious: Update: Pamaih luazen sicia maw naunau San Hoih (kum 1 leh kha 10)\nNext: ZIUSA pan dahna pulakna: Lia Siang San Hoih, Kha (21)\nZaknop mah2 ei


url: =Kuala Lumpur, Jalan Kuching vengsung ah Saturday ni in tui khanggawp :: ZOMI DAILY\nposted on 3 September 2017 at 4:30 pm Lomkholna: Malaysia, News, Sawltak, World\nMalaysia, Kuala Lumpur khuasung ah zanni Saturday nitaklam in guahtui malua mahmah ahih manin, lamzikpi pawlkhat tui dimletgawp cih theStar te’n genkhia uhhi.\nJalan Kuching lamzikpi tungah huaisia phadiak in, Saturday nitaklam in tuidimgawp hi. Kuala Lumpur Fire and Rescue Operations Centre chief Zamani Ismail in agenkhiatna ah Jalan Kuching lamzikpi tungah tui aluangawpna ahangpen Sungai Batu luisung ah tui dimlua ahih manin, aletkhia hi ci’n genkhia hi.\nFire and Rescue Operations tezong cimawh dongtuak aomleh ahuhding in kuankhia uh a, ahi zongin guahtuikhang pen nitaklam 6:45pm hunpawlin kiamsuk zawdeuhta ci uhhi.\nGuahzuk kipatpen nitaklam 5pm hunpawl akipan nasiatak in guah zugawp ahih manin, Jalan Kuching vengsung ah tui tamphadiak cihi. Ahi zongin adang vengtuamtuam ah tuazah in huaisialo hi ci’n thunei te’n genkhia uhhi.\nJalan Kuching lamzikpi tungah tui adimzihziah laitak Video kizaihkha in, Social Media ah kikhahkhia ahih manin, huntomno sungah ki thehzakpah zihziah hi.\nVideo: Jalan Kuching hit by flash flood after evening downpour\nVideo sungah lamzikpi pen mawtaw 4 apaitheiding in “Four-lane Highway” akibawl hi a, alangtuak panin tui dimto zihziah ahih manin, mawtaw zong honkhat khawlcip uhhi.\nDriver pawlkhat in tui akiamzawkdeuh hunding ngakin akhawlcip uh ci a, mawtaw pawlkhat inbel tuilak mahah damdam in paisak veve uhhi.\nJalan Kuching lamdungteng, Selayang Market panin khuasung City Center zuatna leh Segambut kuamsungteng ahzong hih tuikhanna hangin mawtaw awkcip, Traffic Jam gawp cihi.\nRelated: Kuala Lumpur khuasung ah “KTMB Cargo Train” vanpuakna meileng khat tuahsia\nCity Hall’s Integrated Transportation Information System panin thunei Spokesman khatinzong agenkhiatna ah zanni nitaklam guahtui tamluatna hangin khuasung muntuamtuam ah mawtaw awkcip in nawngkaisak mahmah hi ci’n genkhia hi.\nNitaklam 7pm hunkhitpawl ciangin tuikhangzong kiamzawta in, khuasung mawtaw zong angei bangzawdeuh in awkcip luanawnlo cih kiza hi. Sawltak #zomidaily\nPrevious: Tulaai Leitung Thuthang Tuamtuam te Update (Sep 03)\nNext: Australia gamsung ah Kangaroo athatlum Chinese khat kiman\nPianthak dan nam nih ~ Dr. Ngul Khan Pau


url: =Isaiah 23 | Siantongluan\nTaia khua tawh kisai thu hih bangin gen hi: Tarshish teembaw hawlte aw, Taia khua kisia a, inn leh khawlmunte om nawnlo ahih manin kap un! Saipras gam panin amaute in hih thu hong za uh hi.\nTuipi gei-a teng mite aw, thumin tau un. Sidon sumbukte aw, na sawltakte un tuipi kantanin tui lianpite tungah om uh hi.\nEgypt gama piang ante lei-in na zuak uh a, minam khempeuh tawh sum bawlin na kizom uh hi.\nSidon aw, maizum in; bang hang hiam cih leh tuipi in thu gen khin hi. Tua tuipi muanhuai in, "Keimah in naupaii-in na ka sa ngei kei a, nau ka nei ngei kei hi. Ta numei ka khoi ngei kei a, ta pasal zong ka khansuah ngei kei hi," ci hi.\nEgypt gamah hih thu a kizak ciangin, Taia tawh kisai thu hangin amaute in na sa ding uh hi.\nTuipi gei-a teng mite aw, Tarshish khua-ah tai-in kap un!\nTanglai pekin a piang, gamlapi pek panin a kiphut hih khuapi nomau lungdampih khuapi mah ahi hiam?\nKumpi khuapi ahi, ama sumbukte ulian ahi, ama sumbawlte leitungah a kipahtawite ahi, Taia khuapi hih bang a pianna ding kua vaihawm ahi hiam?\nA Vanglian Topa} vaihawm ahi hi. Miliante kiphatsaknate a beisakna ding leh a kipahtawi uliante a niamkhiatna dingin a bawl ahi hi.\nTarshish mite aw, tu-in kuankhia-in lo kho un. Na sumbawlna teng uh maimang khinta hi.\nTopa in tuipi tungah a khut zan a, kumpi gamte lumlet gawp hi. Sumbawlna phualpite a kisuksiatna ding Topa in thu piazo hi.\nAmah in, "Sidon khuapi aw, na lungdamna teng bei khinta hi. Na mite in nenniamna thuak uh a, Saipras tuikulhah a va tai uh hangin, tua lai nangawnah lungnopna hun neilo ding uh hi," ci hi.\nTaia khuapi, gamsate phualpi a suaksakte pen Assiria mite hilo a, Babylon mite ahi hi. Babylon mite in khuapi luhna ding panmun bawl uh a, Taia khuapi kulhte susia-in, khuapi sung khempeuh a sia a suaksak uh hi.\nTarshish teembaw hawlte aw, na muan uh khuapi kisia ta ahih manin thumin kap un.\nTua a siat huna kipanin kumpi khat nuntak hunsung tan ahi, kum sawmsagih sung Taia khuapi kimangngilh ding hi. Kum sawmsagih a cin ciangin, paktat numei la sunga mah bangin Taia khuapi tungah piang ding hi. Tua la sungah,\n"Kuama phawkloh numei paktat aw, harp lasakna khat la in la, khuapi kimkotah pai in! Nangmah hong kiphawk theihna dingin la ngaih phuak in la, la tampi sa in," ci hi.\nKum sawmsagih a cin ciangin Taia khuapi-ah Topa hawh ding a, Taia khuapi in ama sep ngei sem kikin, leitung kumpi gam khempeuh tawh kizomin sumbawlna sem ding hi.\nAma sumbuk vante leh ama sepna panin a ngah nate pen Topa} tungah kipia ding hi. Ahih hangin tuate kikholcip mawkloin, Topa a bia mite an ding leh puan hoihnono leina-in kizang ding hi.


url: =BUANLI KHUA TANGTHU – Zomi News Journal\nBUANLI KHUA TANGTHU\nPosted on May 21, 2016 by thangmuan502@gmail.com in Article // 0 Comments\nADS\tBuanli khua i cih pen Tedim gam nitumna lam ah om a, Kawlgam leh India gamgi neh lentang mual dung tawh a kizom mual tung khua khat ahi hi. 1895 kumin kisat a 1995 kumin kum 100 cinna pawi kibawl hi.\nBuanli Khuasat Nading Thu Pawl Khat\nBuanli khua pen Lamzang, Muizawl leh Tongsial khuate panin unau pawlkhatte leh a kithutuak lawmta pawlkhatte kiciamin a sat uh khua khat ahi hi. Buanli khuasat nading thupiang pawlkhat a nuai-a bang ahi hi.\n1. 1890 kum anpawi khit hunin Mangkang kumpite in Tedim a lak khit phetin Salap (Lamzang khua lui) khua hong simin hong hal uh hi. Hih Salap pan galtai pawl khat Ngiatzang ah a tamzaw tung uh hi. Pawl khatte Muizawl ah tung uh hi. Tua bang a kithehthang na pan un kigawm kik theih nading khua khat sat hong kul hi.\n2. Ngiatzang i cih pen tu a Lamzang khua ahi hi. Pu Eng Khual (Kawngte) in Lamzang khua pen bang a ci ding hiam ci-in ai san hi. Ngeina bangin vok go-in guapi thum pen suangthu bangin phut a, a nuai ah meilah dee in phuisamin ai a san leh a aisan man nailo pi-in aktui puakkham a, tolhkhia mang hi. Hih thu hangin Kawngte tultawi Pu Eng Khual in, “Nupa kikhan tul nuamte khua dang ah lal ta un, Lamzang khua mun sia hi,” ci-in amah zong a sanggampa Pu Lam Sel tawh Muizawl ah lalpah vingveng uh hi. Tua mah bangin mi pawlkhat Lamzang pan mun tuamtuam ah hong kikhen thang uh hi. Tua a kikhenthang unau sanggamte a kigawmkik theih na dingun khua thak khat sat kul hi.\n3. Hih thu nih hangin Lamzang khua pan in Kawngte-te Muizawl, Tuicinlui, Tongsial khuate ah hong kikhenthang mang ciangin, Pu Hau Khai leh Pu Vum Vial in kaihkhop kik ding hong hanciam uh a, hih bangin thu hong vaikhak uh hi: “Sim ah Mal ah kikhenthang kei un, tul khatin om unla annek tuidawn a cimawh zawzaw na ki-en khial kei un, khua thak khat satin na kigawm kik ta un.”\nHih thu 3 teng hangin Salap (Lamzang khua lui) panin a kithehthang beh tuamtuam, bawng tuamtuamte tul kigawmkik theih nading lunggulhna tawh khua thak khat hong sat uh hi. Tua khua pen “Buanli” khua ahi hi.\nAcing akim in Simna Link : http://www.laibusaal.com/2013/12/buanli-khua-taangthu.html


url: =Sumtawh Kileitheilo. Agelh – Pau Sian Lian - Laibu Saal\nHome > Thuluui/Articles > Sumtawh Kileitheilo. Agelh – Pau Sian Lian\nSumtawh Kileitheilo. Agelh – Pau Sian Lian\nZomite'n i kamzat mun mahmah khat pen “I zawn in hong haisak” cih ahi hi. Hih kammal Zomite sungah a khiatna gencian kullo, phen kikkik kisam lo hi. Sum neih loh man-in na hoih khatpeuh i theih hang, i kitheihmawh bawl hi. I deihte i kideihmawh bawl a, i duhte i kiduhmawh bawl hi. Sum nei kei lehang, sang pilna i sinnop hang kikah zolo-in, i ci a nat hang zatui zaha lei zolo-in, i kibawl zo kei hi. Zawnna tawh kisai haksatna Zomite kiang hilhcian kul peuhmah loin kithei ciat hi. Mi pawlkhatte bangin sum pen pasian nihna (second god of this world) ci uh a, laigelh siam Mark Twain in, “Sum neihlohna-in siatna khempeuh zungpi hi” ci liang hi.\nAhi zongin sum tawh kisai ngaihsut huai mahmah thu phawl khat om hi. Harvard University a professor sem, thumanna, diktatna (justice, morality) cih thute a hilhcian Michael Sandel in sum tawh kisai khenkakna khat nei hi. Tuate nih-in market economy le market society cih ahi hi. Summet bawlna le mihon kithuahna-ah metbawlna cih dan ahi hi. Market economy cih summet bawlna ahih leh gam khat peuhpeuh khantohna, hauhna, cihtheih nopsakna a ngah nadingin zat loh phamawh vanzat (tool) khat ahi hi. Vanlei vanzuakna leh gam khat-in sum-le-pai a hauh nop leh adang gam tuamtuamte tawh kizom kikawm-in summet a bawl kul hi.\nTua lo market society i cih teh mihingte kizop kithuahna-ah hong om thak ngaihsutna zia khat hi-in nisim nuntakna ah sumlei sumzuakna mit tawh na khempeuh etna ahi hi. Vanzat (tool) hi nawnlo-in mipite’ tenna (place) ahi zongin na khempeuh a meet ngah nang etna tawh nuntakna hong suakta hi. Mihingte nuntakzia kilaihna tawh kisai a kician et-the, hih market economy a kizat kawmkawm mah-in tuma kum 30 khit lam a kipan market society cihna lam-ah mihingte nuntakna hong kilaih mangta, ci uh hi. Sum-in zawhlah, neihlah, leilah nei khollo ahih man-in na khempeuh a man kiciangtan kha pahpah ta hi.\nEi mite mahmah zong i haksat luat man-in lampi tuamtuam tawh nuntakna a lemzaw deuhna, gam thumna lam kizin, kiteeng in, na va kisem ngeingai hi. Kuamah mawhsak theih hilo hi. Ahi zongin a patauh huai khat-ah sum-le-pai i zon kawmkawm-in u-le- nau kikal ah, innkuan vai-ah, tanau meeltheih kithuahna-ah sum mit bek tawh en-in, supna meetna ngaihsutna lam bekbek tawh thu i khensat khak leh hong diklo ding hi. Vai khat peuhpeuh met nading bek en-in lawm-le-gual teelna, zi/pasal ding teelna, sung/mak ding teelna, pawlpi kihel nading teelna, nasep teelna, pilna sang teelna, makai ding teelna, pawlpi sia/upa ding teelna, cihte a kipan mihing te kithuahna sungah sum metna ding bek 100% mitsuan kawm sa-in thu i khensat khak loh ding thupi hi.\nBang hang hiam cihleh sum tawh a kilei theilo, sum tawh man a kiciangtan theilo pawlkhat na om hi. Summet bawlna (market economy) lam ah bel demand and supply, incentive cih theory tuamtuam te thupi mah hi. Ahi zongin mipi kithuahna ah tuate lem den lo hi. Kikhial thei hi. Hih vai tawh kisai thu piang taktak pawlkhat en ni. Switzerland gamah meitha lakna nuclear power a neihna hangun buaina khat tuak uh a, nuclear setzung pan a paikhia ninte a paih nading uh mun mulo-in buai mahmah uh hi. Mihingte’ cidamna susia thei ahih manin kua mah-in amau huangah paih ding phallo hi. A tawpna ah kumpite’n tua ninte paih nading a tamzawte ading patauh tawm pen leh mun lem pen ding a zon uh teh mualtung khat a om khua neu khat mu khia-uh hi.\nTua ahih manin khua mite` phalna a nget uh leh tua khua mite’n altruism (midangte ading khualna) lungsim tawh amau ading patauh huai mah taleh khua mibup lak pan 51% in phal uh hi. Tua laitak-in thuneite’n khuamite’ thukimna a ngah beh nading cih ngimna tawh ninbuak man liauna sum mihing khat-in kumkhat in EU dollar 6000 ta kipia ding ci-in, sum tawh na zol (money incentive) uh hi.\nA tungin khuami 51% in a phalsa pen 25% ah kiamsuk zaw mawk a, summet bawlna pilna tawh a ki-et teh lamdang kisa mahmah hi. Ahang a kidot leh khuamite`n, ko pen gam-le-minam ka it man uh hi-in, sum deihna hi masa lo hi. Tua sum tawh nong zolna uh in ka gam itna lungsim-uh golh guknekna (bribe) bang hi, ci-in na dawngkik uh hi. Israel gam-ah mi gentheite huhna (charity) kipawlna khat omin, khangno sang naupang tampi kihel uh hi. Khatvei sumbawlna lam siam mipilte‘n mihingte` zia theih nop man-in tua sang naupangnote khen thum suah uh hi. Khen masate kiang mi gentheite huhna a thupitna ciantak-in a gen khitteh khuasung inn lusi-ah huhna va dong un ci-in sawlkhia uh hi. Khen nihna te zong tua bang mah lian-in thu a hilh khitteh sawlkhia uh a, ahih hangin sum na ngah zahzah lak uh pan 1% no hong kipia kik ding hi, ci-uh hi.\nKhen thumnate zong tua bang lian mah hanthohtna a piakkhit uh teh na ngah zahzah lak pan 10% pen thaman in hong kipia kik ding hi, ci-in sawl uh hi. Tua tengin inn sim-ah huhna va dong kawikawi uh a, a man uh teh a ngah zah uh kisimkik pah hi. Tua khen thum lakpan sum tawh a kizol kilkel lo groupte-in sum tam zong zo pen mawk uh hi. 10% commission ngahte`n bel 1% ngah dingte sangin tam zong zo zaw sam uh a, ahi zongin met nading khat zong om kilkel lo a kipumpiak group masate ngah zah sang tawm ngah zaw veve uh hi.\nPhilippines gam a uk ngei kumpi gilo khat ahi Marcos uk hun lai-in, amah kumpi hihna pan a sawnkhia nuam, gam ading avei honkhat training a pia ngei Philippines te sia khat tawh ka kiho kha ngei hi. Ama hong genna ah Marcos kumpi hihna pan lakkhiat zawh nading in minam it a kipia khia nuam mi 100 val, gammang tulak a om mual khat ah kha khat val training ka pia uh a, lungsim lam kipattahna hita leh siamna tuamtuam ka hilh uh hi. A tungin mi 100 bang hong kihel napi sum nei zawdeuh, nasep hoihnei cihte pawl patauh lungkiatna tawh khat khit khat ciah uh a, a tawpna-ah mizawng daipam pawlkhat bek cian lai-in tuate tawh ma ka zom uha, gam ading ka kiphiakhia uh cih hong gen hi. Gam hoih khat lam nading hih mi zawngte kipiakhiatna zong neu lo hi, si-ngam ngiat uh hi.\nMihing kithuah kikholkhopna-ah sum mit tawh i et den keei khak leh kikhial mahmah thei hi. Itna, deihsakna, veina, lainatna, kipiakkhiatna, kipumpiakna, cihte cikmah hun-in sumbawlna pilna tawh kituat theilo, leitung sum man zah tawh kiciangtan theilo ahih lam mangngilh kha kei ni.\nItem Reviewed: Sumtawh Kileitheilo. Agelh – Pau Sian Lian Description: Rating: 5 Reviewed By: Cinpu Zomi


url: =Missionary leh Hunbit nasem ~ Dr. Do Suan Mung :: ZOMI DAILY\nposted on 29 August 2018 at 7:33 pm Lomkholna: Biakna, Dosuanmung, News\n26th August 2018 ni, Dr. Do Suan Mung in Grace Baptist Church, Yangon ah “Missionary leh Hunbit nasem” cih thulu tawh a sermon hong hawmsawn kik ing.\nThupatna: Topa Jesu pen Vangtung tokhom nusia in mihingte ii mawhna pan hong tankhia ding in leitung ah a nuntakna hong pia hi.\nPiangthaksa khat ading in lungdamna thu (Gospel) tangko ding mawhpuak ki nei ciat na pi’n ‘Missionary leh hunbit a Pasian nasem’ nuam tatak khat ading in Pasian kiang pan in sapna (Divine Calling) kisam masa hi.\nAbraham (Old Testament), William Carey (1761-1834), Adoniram Judson (1788-1850), David Livingston (1813-1873) leh Hudson Taylor (1832-1905) te bang Pasian kiang pan sapna (Divine calling) tatak ngah in amau nopsakna mun (comfort zone) nusia in a theih ngeilohna gam ah bang piang ding theilo in atawpna ah a nuntakna na ngawn uh a piakhia a ‘Missionary’ ding a kipiakhia te hi.\nThalawp vat man leh leitung phattuamna ding lam-etna bek tawh hunbit Pasian’ nasep pen haksakna ii tuak ciang ki lungkia thei in, Pasian gam zong zai zaw tuanlo hi.\nSamuel Morrison in Africa gam ah kum 25 bang hamsatna tampi thuak in Pasian leh agam ading in a sepzawh, America hong ciah kik lam in American President, Roosevelt tawh Tembaw khat ah tuang khawm in, New York hong tun uh ciang Mr. Roosevelt pen mipi in nasiatak in muak na pi’n Morrison pen kua man thusim khalo hi.\nMorrison in Pasian kiang ah, ‘Topa aw… ken Africa gam ah na gam ading in haksatna tampi tuak in kum 25 bang na sem ing. Ahizong in, Africa gam a gamsate a kaplum lel a pai Mr. Roosevelt pen America atun ciang mipi in nasiatak in muak na pi’n kei kua mah in hong thusimlo hi’ ci in Pasian tung ah khasia hi.\nPasian in Morrison kiang ah ‘Ka tapa aw… Roosevelt pen a gam a ciah ahihman a mipi in a dawn hi, nang pen na gam tatak ahi ‘Vantunggam’ hong tung nailo hi zaw teh. Vantung nong tung ciang na thaman ding ki gen zolo hi’… ci in thapia kik hi.\nHunbit a Pasian’ nasep tatak pen leitung nopsakna leh hamphatna te lamen sa a sepding hizawlo in, Pasian kiang pan sapna (Divine Calling) ii ngah khit ciang tua leitung nopsakna leh hamphtana te nusia a tunglam hamphatna thaman te en kawmsa a sepding hi zaw hi.\nTua ahihman in, Ih thaman tatak ahih leh Vantunggam Pasian kiang ii tun ciang Pasian in hong pia ding hi.\nPrevious: Zogam Zunkhawm Ni\nNext: Na hi gige hi


url: =Myanmar Election vai tawh kisai Muanmar gam sung zilin thu tampi ki telna vai ih zak lna kawm kal ah mipi leh Zomi te' ih deih Democracy mipi suah takna Freedom ahihi. Tua mah tawh ki tonin Zomi te zong minam khat hihna tawh mai nawt ding ki lunggulh khai mahmah hi. Zomi te gam vai kipawlna ih neih sun ZNC kici pen Kawl kumpi in hong khak sakin hih min ki ngah sak lo hi. ZNC aki ngah loh ciangin ZCD tawh ki laih pahin laimal ki lam dang mah leh policy thukhun thuzuih ngimna lungtup ki danglo ci uh hi.\nMyanmar Election vai tawh kisai in Zomi te zong Zogam kuam ah amunmun ah ki theh thangin Zomi neihsa Zogam leitangh tungah Zomi te in thu ih neih theih nading ZCD kum25 val bang nuntakna pia in ma napa g uh hi. Tu' lai takin ZCD te Tedim uk sunga om Zogam kuam tengah avakvak lai taka hih manin apai na mun peuh ah Zomi kici peuhin lungdam na muak ciat uha, thupi takin na vai tun kawikawi uhhi. Tu' kal sung Kaptel khua ah ZCD te ki dawnin aom lak tak hia, ZCD makai ten apai nading azo pianpian hita ung cih gen hi.\nZCD te azin kawikawi na teng hial bawlin Tungzang khuapi ah taw nga in tua panin Zanggam lam zuan thei ding cih kiza hi. Tungzang khua khangno kipawlna in abeisa sung Myanmar Census lai 914-Zomi Campaign nasia takin bawlin kiim leh pam samin mipi apai khempeuh an vakin Motorcycle tui ki thun sak beh hi. A pai khempeuh 914-Zomi cih theihna thu telin Zomi hihna thak phawkin ngaihsutna tampi te lak pan Zomi mah hoih kisa in tha kingah kim tek hi.\nTungzang khua ah tu' kal sung maw? Khatin ZCD te mi40 kiim Tungzang mite sapna tawh pai dinga, khua kim leh khua pam panin ZCD vak loh nate ki sam behin thupi tak campaign anu' nung pen kibawl ding cih ahihi. Hih campaign tawh kisai in mipi kikai khawmin An kibak dinga, Sial luang3 kigo ding ahihi. Hih sum bei pen USA gam sung aom ZCD campaign vaisai Pu. Langh Kap Pau makaihna leh Tungzang khangno kipawlna ki gawmin sumbei vai puak ki nei hia, Kyats 3000,000, kiim bei ding ahih manin mipi in gam sung thupia zia leh mai lam ding pam etna khualna tawh ZCD te thu ding ahi zong mipi gen nop tuamtuam ahi zong suak tatak mipi thugen na om ding ahihi. na sim beh nop leh www.tzltt.com ah tampi om ding hi.\nKhua sung makai te tung pan kiza hi, athu hong ki suh beh lai ding hi. TZN\nThu zakna Tungzang khua!\nZomi te Topa'n hong nu sialo ahihi.\n12/31/2015 07:37:13 pm\nWow, what an awesome view is here of that beautiful place and the people who living there are very lucky because i never saw beautiful and amazing place like that before.\n3/9/2017 06:47:56 am


url: =Genthei dongtuak Rohingya naupang te dinmun leh mailam lamet :: ZOMI DAILY\nposted on 26 February 2018 at 9:29 am Lomkholna: Myanmar, News\nKawlgam leh Bangladesh kambel in aom Rohingya nau pang te ading huhna leh panpih na kitang sam hi ci in leitungbup naupang pattah huhna kipawlna UNICEF tetung ah pulakna ki nei hi.\nNau pangte pilnasang ading ahi zong, cidam na ding akisam khuahun alum,avot te hang in natna satna athuaklot nadingin omna ding bukmun inn te limtak bawlsak zawh ding zawng lunggulhna pulsk uh hi.\nKawlgam Rakhai state sung ah aom Rohingya naupang te ahuam in 185.000 kiimbang pha ding uh hi ci in UNICEF te’n pulakna nei hi.A nulepa te bangladesh ah gambel in vapai uh a akikhen dan suak hi. Bangladesh ah atung Rohnigya naupang phazah mi 534.000 bang pha uh hi ci in abeisa in UNICEF te pulak na om ngei hi.\nHih bang in ah Kawlgam ah ahi zong in Bangladesh kamsung ai zong dongtuak Rohingya naupang te dinmun leh mailam khantotnading patpih ding kitangsam lua hi ci in, UNICEF ulian khat Simon Ingram in pulakna nei in, Bangladesh lam pan in UNICEF thuvan Edouard Beigdeder in ai zong media ah thusunkhiat na bawl hi.\nKawlgam Rakhai state sung ah aom uh Rohingya mite tung simmawh bawlsiatna gambel ciangtan nate leh cidamna,pilna, nuntak hamsat nate uh in panpih ding vai Kawlgam kumpi te tung ah zong UNICEF ten ngetna leh pulakna nei uh hi. Tidim Times\nPrevious: Gamdang zum khempeuh Naypyidaw ah tuahkhitding khentat\nNext: Video: Malaysia ah suntangpi in damiah te’n piteekkhat ii sumbawm suhsak